Kontrola nepotvrdila výskyt atrazínu na Vodnom diele Gabčíkovo

V júli vyhodnotenie neakreditovaných odberov indikovalo mierne prekročené hodnoty.

GABČÍKOVO. Vodohospodárska výstavba, š. p., (VV) vyvrátila podozrenia na výskyt atrazínu na Vodnom diele Gabčíkovo. Výsledky akreditovaného odberu a vyšetrenia vody boli negatívne. V júli vyhodnotenie neakreditovaných odberov však indikovalo mierne prekročené hodnoty rezíduí atrazínu o 2,4 až 2,7 percenta oproti stanovenému limitu 0,1 mikrogramu na liter. Generálny riaditeľ VV Daniel Kvocera tvrdí, že vzhľadom na nízke prekročenie limitu môže ísť o chybu merania. S regionálnym úradom verejného zdravotníctva vzniknutú situáciu okamžite riešili. Tvrdí, že vodu prestali používať a zároveň bolo objednané filtračné zariadenie čistiace vodu pomocou aktívneho uhlia. "Akreditované odbery a akreditované laboratórne vyšetrenie vody prítomnosť rezíduí atrazínu nepotvrdili, napriek tomu zatiaľ zostávame v pohotovostnom režime a naďalej zabezpečujeme náhradnú pitnú vodu pre našich zamestnancov Vodného diela Gabčíkovo," dodal Kvocera. Ako pre TASR uviedla Stela Ištvánfyová z VV "v rámci preventívnych opatrení, keď sa koncom minulého roka vyskytol v podzemných vodách v obciach okresu Dunajská Streda pesticíd atrazín, Vodohospodársky podnik zintenzívnil odbery a rozbory vody na Vodnom diele Gabčíkovo. Okrem rozborov zameraných na štandardné mikrobiologické a chemické ukazovatele zintenzívnil kontrolu vody aj z hľadiska rezíduí pesticídov." Ako dodala, zdroj vody nie je využívaný pre zásobovanie obyvateľstva, ale výlučne iba pre vlastnú spotrebu stupňa Gabčíkovo v rámci administratívnych budov podniku VV a Slovenského vodohospodárskeho podniku. Situáciu napriek zistenej neprítomnosti rezíduí atrazínu v podzemných vodách podnik Vodohospodárska výstavba naďalej monitoruje, pričom výsledky kontrolných testov vody očakáva do týždňa. Generálny riaditeľ VV rokoval o vzniknutej situácii ešte v júli aj s generálnym riaditeľom Ústredného kontrolného a skúšobného ústavu poľnohospodárskeho v Bratislave Petrom Rusňákom a generálnym riaditeľom sekcie poľnohospodárstva na Ministerstve pôdohospodárstva Štefanom Rybom s cieľom hľadania spoločných riešení a preventívnych opatrení. Rezort pôdohospodárstva prejavil záujem o zintenzívnenie spolupráce v tejto oblasti. Atrazín je herbicíd v minulosti používaný na ničenie buriny na kukuričných poliach, v broskyňových sadoch či v lesníctve. Vo všetkých členských štátoch Európskej únie, Slovensko nevynímajúc, je jeho používanie zakázané od roku 2005. Staré zásoby pesticídu boli v rámci úradných kontrol v gescii rezortu pôdohospodárstva monitorované a postupne zneškodňované.


Vlani sa na Slovensku zvýšil počet obyvateľov. Pribudli sobáše, ale aj rozvody

Najvyššia sobášnosť bola v Bratislavskom a Prešovskom kraji.

BRATISLAVA. Počet obyvateľov SR sa vlani zvýšil, k 31. decembru 2017 ich bolo 5.443.120, z toho bolo 2.786.606 žien. Celkovo vzrástol o 7777 ľudí, avšak bol to nižší prírastok ako v roku 2016. Vyplýva to zo štatistík, ktoré na pondelkovej tlačovej konferencii predstavil predseda Štatistického úradu (ŠÚ) SR Alexander Ballek. Vlani sa narodilo 57.969 živých detí, čo je o 412 viac ako v roku 2016. Podľa slov Balleka pokračoval rastúci trend nastúpený v roku 2013. Minulý rok zomrelo 53.914 osôb, čo je o 1563 viac ako rok predtým. Uzavretých bolo 31.309 manželstiev. Podľa generálnej riaditeľky sekcie sociálnych štatistík a demografie ŠÚ SR Ľudmily Ivančíkovej, najvyššia sobášnosť bola v Bratislavskom a Prešovskom kraji. V uplynulom roku sa rozviedlo 9618 párov. V porovnaní s rokom 2016 bol počet sobášov vyšší o 1412, rovnako sa zvýšil aj počet rozvodov, o 322. Na 100 uzavretých manželstiev pripadlo 31 rozvodov. V tomto prípade bol zaznamenaný rast po dlhodobejšom poklese, ktorý trval do roku 2008. Najvyššia rozvodovosť bola podľa Ivančíkovej zaznamenaná v Bratislavskom a Trnavskom kraji. "Počas roka 2017 dosiahol prirodzený prírastok obyvateľstva hodnotu 4055 osôb a bol tak o 1151 osôb nižší ako v roku 2016. Hodnota prirodzeného prírastku poklesla v dôsledku vyššej úmrtnosti. Zahraničnou migráciou SR získala 3722 osôb," povedal Ballek. Celkový prírastok obyvateľstva dosiahol vlani 7777 osôb a bol o 1314 ľudí menší ako rok predtým. Ballek skonštatoval, že v SR pokračuje starnutie populácie. Vlani tvoril podiel detí vo veku 0 - 14 rokov 15,6 percenta. "Podiel 65-ročných a starších je ešte nižší ako podiel detí, ale len o 0,1 bodu. Priemerný vek obyvateľa Slovenska sa medziročne zvýšil a dosiahol 40,6 roka," poznamenal predseda ŠÚ SR. Zvýšil sa aj mediánový vek o 0,4 roka, pričom dosiahol hodnotu 40,2 roka a prvýkrát prekročil hranicu 40 rokov. V praxi to znamená, že polovica populácie je staršia ako 40 rokov. Index starnutia, ktorým sa štandardne meria demografické starnutie (pomer medzi deťmi do 14 rokov a staršou generáciou vo veku (65+) sa zvýšil o 2,5 bodu. Vlani tak na 100 detí vo veku 0-14 rokov pripadalo 99 osôb 65-ročných a starších. "Populačné starnutie predstavuje pre SR jednu z najväčších spoločenských výziev. Fenomén starnutia obyvateľstva je síce demografický, ale treba zdôrazniť, že jeho dôsledky sa týkajú a budú týkať všetkých sfér spoločnosti," povedal Ballek. Medzi zaujímavosti vlaňajších štatistík možno zaradiť fakt, že najstaršia nevesta mala 86 rokov a zobrala si 79-ročného ženícha. Najstarším ženíchom vlaňajška bol 91-ročný muž, ktorý si vzal 61-ročnú nevestu. Najdlhšie trvajúce manželstvo, ktoré bolo vlani rozvedené, vydržalo 56 rokov, najkratšie trvajúce manželstvo trvalo päť mesiacov. Na konci roka žilo na Slovensku 1014 osôb vo veku 100 a viac rokov. "Vlani bol zaznamenaný aj najvyšší počet sobášov, a to 31.309 v období uplynulých 25 rokov," informovala riaditeľka odboru štatistiky obyvateľstva ŠÚ SR Zuzana Podmanická. K hlavným trendom populačného vývoja v priebehu uplynulých 25 rokov samostatnej SR možno poznamenať, že početnosť obyvateľstva sa zvyšuje, ale tempo prírastku je nízke. Zo štatistík ŠÚ SR vyplýva, že nadpolovičná väčšina obyvateľstva žije v mestách (53,6 percenta). Sobášnosť má nízku intenzitu vzhľadom na početnosť sobášov schopného obyvateľstva. Rastie aj počet rozvodov po dlhšom období trvania manželstva. Podľa Podmanickej úhrnná plodnosť bola počas sledovaného obdobia 25 rokov pod hranicou jednoduchej reprodukcie (2,1 dieťaťa na jednu ženu), jej hodnoty sa v rokoch 1993-2017 pohybovali od 1,2 - 1,9 dieťaťa. Potratovosť má klesajúci trend. Stredná dĺžka života sa zvyšuje, v priebehu uplynulých 25 rokov sa zvýšila u mužov o 5,4 roka a u žien o 3,7 roka.


Bratislava môže dostať novú linku, v Maďarsku vznikli nové aerolinky

Aerolínie založil honorárny konzul Maďarska na Srí Lanke, pôvodne chcel lietať dlhé trasy do Číny či Thajska.

BUDAPEŠŤ, BRATISLAVA. Letisko Milana Rastislava Štefánika v Bratislave by mohlo dostať novú linku. Z tunajšieho letiska by sa mohlo lietať do Budapešti, upozornil na to týždenník Trend na svojom webe. Honorárny konzul Maďarska na Srí Lanke a veľkopodnikateľ Rohan Nanayakkar založil v Budapešti leteckú spoločnosť RonanAir. Nanayakkar popri cestovnom ruchu podniká najmä v potravinárstve a maloobchode. So svojimi aerolíniami, ktoré založil ešte v roku 2014, má veľké plány, napísal spravodajský web dailynewshungary.com. Z Budapešti má lietať do 22 miest. Okrem Bratislavy medzi budúce destinácie patria napríklad letiská v Rumunsku či na Ukrajine, Brusel, Brémy, Gdaňsk, ale aj destinácie pri Čiernom či Stredozemnom mori. Ide však o pozmenené plány, upozornil Trend. RonanAir chcel najprv využívať veľkokapacitné lietadlá pri diaľkových letoch do Číny, Thajska či na Kanárske ostrovy. Tento biznisplán firme nevyšiel. Hoci zatiaľ nie je jasný termín prvého letu či ceny leteniek, letecký dopravca už hľadá zamestnancov. Manažérovi letových operácií ponúka plat 7500 eur, kapitánovi lietadiel ATR-72 4900 eur a letuškám asi 1500 eur. Maďarské personálne agentúry zverejnili aj oznamy, že spoločnosť hľadá aj obchodného manažéra, finančného experta a sekretárky Lietadlo ATR-72, ktoré chce RonanAir používať, je turbovrtuľové lietadlo maximálne pre 74 cestujúcich s doletom do 1400 kilometrov. Na regionálne linky ho používajú napríklad aj České aerolínie.


Pápež prosil o odpustenie za sexuálne zneužívanie duchovnými

Zopakoval svoje želanie, aby bolo spravodlivosti učinené zadosť.

DUBLIN. Pápež František prosil v nedeľu o odpustenie za sexuálne zneužívanie duchovnými a zopakoval svoje želanie, aby bolo spravodlivosti učinené zadosť. Vyjadril sa tak v mariánskej svätyni v meste Knock počas svojej dvojdňovej návštevy Írska, informoval spravodajský server BBC. Pápež uviedol, že každého musia dojať príbehy tých, ktorí "trpeli zneužívaním, boli olúpení o nevinnosť a ostali zjazvení bolestivými spomienkami". "Táto otvorená rana nás vyzýva, aby sme boli tvrdí a rozhodní v hľadaní pravdy a spravodlivosti," povedal davom na pútnickom mieste. Uviedol, že vo svojej modlitbe k Panne Márii, matke Ježiša Krista, "jej predstavil osobitne všetky obete zneužívania akéhokoľvek druhu spáchaného členmi cirkvi v Írsku". František aj popoludní počas slúženia omše v Dubline prosil o odpustenie pre členov hierarchie katolíckej cirkvi, ktorí uchovávali v tajnosti sexuálne zneužívanie detí duchovnými. Pápež tiež prosil o odpustenie za zneužívanie v Írsku, zneužívanie moci, svedomia a sexuálne zneužívanie páchané predstaviteľmi cirkvi. Tisíce ľudí aplaudovali po každej prosbe Františka o odpustenie. Vo Phoenix Parku sa zišlo odhadom 200-tisíc ľudí, podľa BBC sa očakávalo 500-tisíc. Omša sa konala v oblačnom počasí a za slabého dažďa na záver Svetového stretnutia rodín - celosvetového katolíckeho zhromaždenia, ktoré sa koná každé tri roky. Pápež slúžením omše vo Phoenix Parku ukončil svoju dvojdňovú návštevu Írska. Išlo o prvú pápežskú návštevu v tejto krajine po 39 rokoch. Počas pápežovej návštevy zverejnili list bývalého veľvyslanca Vatikánu v USA Carla Mariu Vigana, ktorý v 11-stranovom vyhlásení obviňuje vedenie Rímskej kúrie, že v prvých rokoch 21. storočia vedelo o nevhodnom správaní bývalého arcibiskupa Washingtonu Theodora McCarricka, a napriek tomu bol vymenovaný za kardinála. Spravodajcovia britskej BBC si všimli toto načasovanie, ktoré podľa nich vyvoláva podozrenie, že ide o ďalší koordinovaný útok tradicionalistov v rámci katolíckej cirkvi proti Františkovi. Viganó (77) tiež patrí ku konzervatívcom v katolíckej cirkvi a jeho negatívne postoje k homosexualite sú všeobecne známe. Agentúra AP konštatuje, že Viganó a pápež stoja v oblasti ideológie na opačných póloch - kým Viganó je označovaný za striktného zástancu tzv. tradičných hodnôt, pápež je vnímaný skôr ako "pastier duší". Viganó teraz pápeža vo svojom liste vyzýva, aby v dôsledku McCarrickovej kauzy odstúpil. Viganó totiž podľa televízie CBS tvrdí, že pápeža v roku 2013 informoval o podozreniach týkajúcich sa pohlavného zneužívania vznesených voči prominentnému kňazovi v USA, ale František v tejto veci nepodnikol nijaké kroky. Agentúra AP poznamenala, že Vatikán bezprostredne nekomentoval ani nepotvrdil autentickosť Viganovho listu. Viganó v ňom obviňuje bývalých štátnych sekretárov pôsobiacich počas pontifikátov Jána Pavla II. a Benedikta XVI., že roky ignorovali podrobné svedectvá o McCarrickom správaní a životnom štýle. Viganó tiež pripomína, že Benedikt XVI. v roku 2009 alebo 2010 McCarricka potrestal, ale pápež František ho rehabilitoval. V júli tohto roku však pápež prijal McCarrickovu rezignáciu a nariadil mu "žiť v modlitbe a pokání". Emeritný washingtonský arcibiskup takisto dostal zákaz akéhokoľvek verejného vystupovania a musí zostať v dome, ktorý mu cirkev určila. K tomuto kroku pápež pristúpil po tom, ako americké cirkevné vyšetrovacie inštitúcie dospeli k záveru, že obvinenie, že McCarrick zneužíval mladistvého, je založené na dôveryhodných informáciách. Zatiaľ nie je známe, kedy sa začne cirkevný súd s bývalým kardinálom. Osemdesiatosemročný McCarrick bol predtým jedným z najvyššie postavených predstaviteľov katolíckej cirkvi v USA. McCarricka 20. júna uvoľnili z kňazských funkcií v dôsledku vyšetrovania súvisiaceho s obťažovaním chlapca v New Yorku spred 40 rokov. Obeť mala vtedy 11 rokov a tvrdí, že zneužívanie pokračovalo aj počas nasledujúcich dvoch desaťročí. McCarrick to však poprel. Medzi chlapcami, ktorých údajne zneužíval, je aj dieťa, ktoré pokrstil ako prvé po svojej kňazskej vysviacke. McCarrick je obvinený aj zo sexuálneho obťažovania ďalších chlapcov a seminaristov.


Kandidáta republikánov obvinili zo sexuálneho útoku na mladistvú

WASHINGTON. Konzervatívny kandidát na kreslo v americkom Senáte Roy Moore údajne sexuálne napadol 14-ročné dievča. Informovali o tom vo štvrtok miestne médiá, čo prezidenta Donalda Trumpa a vysokopostavených republikánov donútilo k výzve voči Moorovi, aby odstúpil, ak je tvrdenie pravdivé. Moore, republikánsky nominant zo štátu Alabama na kreslo vo federálnom Senáte, údajne dievča napadol v roku 1979, keď mal 32 rokov a bol asistentom okresného prokurátora. Uvádza sa to v článku denníka Washington Post. Aj tri ďalšie ženy uviedli, že Moore ich prenasledoval, keď bol vo veku po tridsiatke a ony mali od 16 do 18 rokov, dodal Washington Post. Tvrdý a nábožensky založený konzervatívec dnes 70-ročný Moore, zareagoval na svoju obranu vyhlásením, že "tieto tvrdenia sú príkladnou ukážkou 'fake news' (falošných správ) a zámerného očierňovania". Politik dodal, že článok vo Washington Post je "zúfalým politickým útokom". Hovorkyňa Bieleho domu Sarah Sandersová v piatok na palube prezidentského lietadla Air Force One novinárom povedala, že Trump je presvedčený, že "ak sú tieto obvinenia pravdivé, (Moore) urobí správnu vec a odstúpi". Vplyvný republikánsky senátor John McCain označil obvinenia za "hlboko znepokojujúce a diskvalifikujúce". A vyzval Moora, aby okamžite odstúpil. Republikánsky líder senátnej väčšiny Mitch McConnell takisto údajne povedal, že v prípade potvrdenia obvinení musí Moore odstúpiť. Moora v roku 2003 vylúčili zo sudcovskej rady alabamského najvyššieho súdu za to, že ignoroval nariadenie federálneho súdu, aby odstránil z budovy veľký žulový pamätník s biblickými desiatimi prikázaniami. Moore zvíťazil v septembri v primárkach a stal sa tak republikánskym kandidátom na kreslo v Senáte, uvoľnené po ministrovi spravodlivosti Jeffovi Sessionsovi. Trump podporoval v primárkach Moorovho súpera Luthera Strangea, informovala v piatok tlačová agentúra DPA.


Horúčavy končia, príde ochladenie aj dážď

Meteorologická jeseň sa začína už prvého septembra. Cez víkend sa prudko ochladí, počas pracovného týždňa sa vrátia letné teploty.

BRATISLAVA. Tropické teploty sa už na Slovensko tento rok s najväčšou pravdepodobnosťou nevrátia. Meteorológovia tvrdia, že vlna horúčav, ktorá naše územie zasiahla tento týždeň, bola s najväčšou pravdepodobnosťou posledná. Aktuálny rok sa aj vďaka niekoľkým vlnám horúčav zaradil medzi najteplejšie v histórii meraní. Teploty totiž na niektorých miestach siahali až k štyridsiatim stupňom, aj keď rekordy tento rok nepadli. Počas víkendu však už posledná vlna horúčav ustúpi a na Slovensko príde studený front, ktorý budú sprevádzať búrky, ale aj dlhodobejší dážď. V sobotu sa postupne začne ochladzovať od západu. Meteorológ Štefan Dlhoš zo SHMÚ hovorí, že najskôr treba rátať s búrkami, no v nedeľu v noci očakáva aj trvalejšie zrážky, najmä na strednom Slovensku. „V nedeľu bude pršať na východe a bude aj výrazne chladnejšie, na juhu len do 23 stupňov, na severe môže byť teplota do 15 stupňov,“ hovorí Dlhoš. Na sobotu pritom SHMÚ ešte pre juhovýchod Slovenska vydal výstrahy pred horúčavami. Počas nasledujúceho týždňa meteorológ opäť očakáva mierne oteplenie, no či sa teplota znova priblíži k 30 stupňom, odhadovať nechcel. Isté však je, že bude menej zrážok a viac slnka. „Podobne by to malo vyzerať aj na horách, uprostred budúceho týždňa by malo byť počasie vhodné na turistiku,“ konštatuje Dlhoš. Meteorologické leto sa končí 31. augusta, 1. septembra sa už začína jeseň. „V posledných augustových dňoch by podľa aktuálnych prognostických modelov mal už prevládať premenlivejší a celkovo chladnejší ráz počasia,“ hovorí klimatológ Pavel Matejovič. Na konci septembra a v októbri sa u nás vyskytuje takzvané babie leto, no počasie má už skôr jesenný ráz s chladnejšími nocami a rannými hmlami. Ponúknuť presnú dlhodobú predpoveď je však podľa Dlhoša nemožné. Vysvetľuje, že dlhodobý model ukazuje len to, či by mala byť teplota o niečo vyššia, alebo nižšia, ako je priemer. Ak je teda niekde priemerná teplota napríklad 18 stupňov, znamená to, že sa pohybuje od maxima 24 po minimum 12 stupňov. „Keď mi dlhodobý model vypočíta, že bude o dva stupne teplejšie, viem povedať, že teploty sa budú hýbať medzi 14 a 26 stupňami,“ hovorí Dlhoš a dodáva, že stále je to len odhad a takéto predpovede sú skôr vo forme experimentov. Matejovič však hovorí, že nie je vylúčené ani to, že v septembri ešte prídu aj teploty okolo 30 stupňov. „Na konci septembra a v októbri sa u nás vyskytuje takzvané babie leto, no počasie má už skôr jesenný ráz s chladnejšími nocami a rannými hmlami,“ uzatvára.


Schengen svoj účel podľa ministerstva zahraničia jednoznačne napĺňa

Slovensko je súčasťou Schengenu už takmer desať rokov.

BRATISLAVA. Schengen jednoznačne svoj účel plní, čoskoro to bude desať rokov, odkedy sa aj Slovensko stalo jeho súčasťou. Pre TASR to uviedol hovorca Ministerstva zahraničných vecí a európskych záležitostí (MZVaEZ) Peter Susko. "Samozrejme, ak niečo funguje dlhší čas, je len logické, že dochádza k zmenám, respektíve prispôsobeniu systému dnešným potrebám. Nahradenie Schengenu však jednoznačne nie je na programe dňa, ale jeho "vylepšenie" áno," konštatoval hovorca. V októbri 2016 počas slovenského predsedníctva v Rade EÚ bola na hranici medzi Bulharskom a Tureckom spustená Európska pohraničná a pobrežná stráž, ktorej cieľom je ochrana vonkajších hraníc Únie. "Práve účinná ochrana vonkajších hraníc je hlavným predpokladom jeho fungovania. Aj systém vstup/výstup (Entry/Exit System, EES) a Európsky cestovný a informačný autorizačný systém ETIAS predstavujú posilnenie hraničných kontrol - v rámci EES sa budú prichádzajúcim do Schengenu odoberať biometrické údaje a systém ETIAS ešte pred príchodom posúdi, či dotyčná osoba spĺňa podmienky na vstup do Schengenu," konštatoval Susko. Ako ďalej uviedol hovorca, zrušenie vnútorných hraníc medzi členskými štátmi EÚ a umožnenie voľného pohybu je považované za hlavný výdobytok Schengenu, ktorý však musí byť na druhej strane vyvážený efektívnymi nástrojmi na manažment a kontrolu vonkajších hraníc a boj proti zločinu a terorizmu. "Vzhľadom na migračnú krízu a nekontrolovateľný pohyb migrantov a zároveň pre posilnenie vnútornej bezpečnosti po teroristických útokoch platia v rámci Schengenu obmedzenia týkajúce sa dočasných kontrol na vnútorných hraniciach. Túto výnimku zo schengenského práva využilo Rakúsko, Dánsko, Nemecko, Nórsko, Švédsko a Francúzsko, t.j. obmedzenia fungovania Schengenu vyplývajú z mimoriadnych udalostí, ktorým Európa čelí," uzavrel. Schengen bol vytvorený v roku 1985 a Slovensko sa k nemu pripojilo v roku 2007. V súčasnosti ho tvorí 26 štátov (22 členských štátov EÚ, ďalej Island, Lichtenštajnsko, Nórsko a Švajčiarsko). Spomedzi členských štátov EÚ má tzv. opt-out výnimku Veľká Británia a Írsko, osobitné postavenie má aj Dánsko. V schengenskom priestore sa momentálne nenachádza z krajín EÚ Bulharsko, Rumunsko, Chorvátsko a Cyprus.


Bitcoin klesol pre obavy z kryptomeny Facebooku

Libra vyvoláva podľa šéfa Fedu obavy v súvislosti so súkromím aj finančnou stabilitou.

BRATISLAVA. Digitálna mena bitcoin oslabuje po tom, ako šéf amerického Federálneho rezervného systému (Fed) Jerome Powell vyjadril obavy v súvislosti s plánmi Facebooku vytvoriť kryptomenu Libra. Bitcoin, ktorý v tomto roku zažil prudký rast, vo štvrtok podľa údajov stránky CoinDesk klesol o 12 percent na približne 11 300 dolárov za kus. Informoval o tom portál cnbc.com.Len pred dvomi týždňami bitcoin dosiahol 17-mesačné maximum nad úrovňou 13 tisíc dolárov. Digitálna mena však začala klesať po tom, ako Powell uviedol, že má "vážne obavy" pre plán Facebooku vytvoriť svoju kryptomenu. "Libra vyvoláva vážne obavy v súvislosti so súkromím, praním špinavých peňazí, ochranou spotrebiteľov, finančnou stabilitou," povedal šéf Fed-u v stredu vo výbore amerického Kongresu. "Ide o znepokojenia, ktoré by sa mali dôkladne a verejne riešiť," dodal.


Eurokomisára znepokojila maďarská novela vysokoškolského zákona

BRUSEL. Znepokojenie nad novoprijatou novelou maďarského vysokoškolského zákona, ktorá ohrozuje fungovanie Stredoeurópskej univerzity (CEU) v Budapešti, vyjadril v stredu komisár EÚ pre výskum, vedu a inovácie Carlos Moedas. Pripomenul Maďarsku, že sa zaviazalo chrániť európske hodnoty a nemalo by ohrozovať nezávislosť vzdelávacích inštitúcií. "Som veľmi znepokojený nedávnymi legislatívnymi zmenami. Znepokojuje má fakt, že tento vývoj by mohol byť v priamom rozpore so slobodným vedeckým výskumom a spoločnými hodnotami založenými na otvorenosti," vyhlásil eurokomisár. Upozornil Budapešť, že takýto zákon zasahuje do nezávislosti univerzít. Stredoeurópska univerzita má podľa neho výbornú povesť a odvádza "kvalitnú prácu". Moedas dodal, že Európska komisia (EK) podrobí maďarský zákon dôkladnej analýze, aby zistila, či je v súlade s európskou legislatívou. Podľa jeho hovorcu by malo kolégium eurokomisárov o tomto zákone diskutovať budúcu stredu. Podľa schválenej novely vysokoškolského zákona bude môcť zahraničná univerzita pôsobiť na maďarskom území jedine v prípade, ak funguje aj v štáte svojho pôvodu. Ďalej bude potrebné do pol roka od nadobudnutia účinnosti novely uzatvoriť príslušnú medzištátnu dohodu medzi Maďarskom a danou krajinou. Proti uvedeným zmenám v stredu v Budapešti protestovali desiatky ľudí. Stredoeurópsku univerzitu založil americký finančník maďarského pôvodu George Soros v roku 1991.


Nemeckí vojaci odídu z tureckej základne Incirlik, schválil to Merkelovej kabinet

Relokácia vojakov sa pravdepodobne uskutoční ešte tento mesiac.

BERLÍN. Kabinet nemeckej kancelárky Angely Merkelovej v stredu schválil stiahnutie vojakov Bundeswehru z leteckej základne Incirlik na juhovýchode Turecka pre diplomatické roztržky medzi Berlínom a Ankarou. Informovala o tom agentúra DPA, citujúc nemecké vládne zdroje. Nemecké sily sú nasadené v Incirliku, ležiacom neďaleko sýrskych hraníc, v rámci boja proti teroristickej organizácii Islamský štát (IS), avšak Turecko uvalilo na nemeckých zákonodarcov zákaz vstupu na základňu. Relokácia vojakov sa pravdepodobne uskutoční ešte tento mesiac, avšak nemecká ministerka obrany Ursula von der Leyenová musí ešte podniknúť opatrenia ohľadom toho, ako sa bude riešiť ich absencia v kontexte vojenskej koalície bojujúcej pod velením USA proti danej džihádistickej skupine. Odsun 260 nemeckých vojakov a vojenskej techniky vrátane prieskumných lietadiel Tornado na leteckú základňu v Jordánsku bude trvať zhruba dva mesiace.


Nové kolo rokovaní medzi Srbskom a Kosovom neprinieslo posun

Prezidenti a premiéri Srbska a Kosova sa pokúšajú o zlepšenie bilaterálnych vzťahov medzi oboma krajinami.

BRUSEL. Prezidenti a premiéri Srbska a Kosova absolvovali v stredu večer ďalšie kolo rokovaní zameraných na zlepšenie bilaterálnych vzťahov medzi oboma krajinami. Bruselské rozhovory však nepriniesli žiadny výrazný posun, informovala vo štvrtok rozhlasová stanica Slobodná Európa (RFE/RL). Na rokovaniach sa zúčastnili srbský prezident Tomislav Nikolič, srbský premiér Aleksandar Vučič, kosovský prezident Hashim Thaci, kosovský premiér Isa Mustafa a predstavitelia EÚ. Šéfka zahraničnej politiky EÚ Federica Mogheriniová po schôdzke vyhlásila, že je "povzbudená konštruktívnym záujmom oboch strán". Účastníci rozhovorov "opätovne potvrdili svoje záväzky" pokračovať v nastolenom dialógu. Lídri sa však k záverom stretnutia bezprostredne nevyjadrili. Posledné kolo rokovaní sa konalo 24. januára. Vzťahy medzi Belehradom a Prištinou sú naštrbené od vojnového konfliktu z rokov 1998-1999. Posledná diplomatická eskalácia napätia prišla v polovici januára, keď Kosovo nevpustilo na svoje územie srbský osobný vlak so srbskými národnými farbami a sloganom "Kosovo je Srbsko". Malo ísť o prvú propagačnú jazdu po dlhých rokoch. Kosovskí lídri obviňujú Belehrad z pokusu o destabilizáciu krajiny a snáh o získanie kontroly nad etnicky srbskou enklávou na severe Kosova. Srbskí politici zasa obvinili Kosovo z pokusu o vyprovokovanie vojny. Kosovo vyhlásilo nezávislosť od Srbska v roku 2008, pričom jeho suverenitu uznalo dosiaľ 114 krajín.


Na kraji Slnečnej sústavy namerali nečakane vysoký tlak

BRATISLAVA. Minulý rok vedci na kraji Slnečnej sústavy zachytili stopy dlho hľadanej obrovskej vodíkovej steny. Tentoraz okraj sústavy opäť prekvapil a opäť pri tom boli sondy Voyager, najvzdialenejšie telesá ľuďmi vyslané do vesmíru. Po prvýkrát zmerali tlak, ktorý vytvárajú častice, plazma či kozmické žiarenie, keď do seba narážajú. Tento tlak je väčší, než astrofyzici čakali. Pozorovania môžu znamenať, že na kraji sústavy sa nachádzajú aj ďalšie častice, s ktorými nik nerátal. Štúdiu zverejnili v časopise The Astrophysical Journal. Slnko pri svojej činnosti vyžaruje častice ako ióny či elektróny, ktoré hviezda zohrieva a zrýchľuje tak, že prúdia do okolia. Okolo sústavy tak vytvárajú obrovský obal zvaný heliosféra, ktorý siaha milióny kilometrov ďaleko za Pluto. So zväčšujúcou sa vzdialenosťou sila častíc zo Slnka klesá. V okrajovej časti heliosféry totiž začnú narážať na kozmické žiarenie a častice z cudzích hviezd a medzihviezdneho priestoru. Oblasťou síce preleteli obe sondy Voyager, no ich prístroje nemali možnosť priamo zmerať tlak, ktorý na seba častice vyvíjali. Našťastie pre astrofyzikov presne v čase prechodu sond došlo na Slnku k javu, ktorý vytvoril špeciálne podmienky na určenie tlaku. Činnosť našej hviezdy pravidelne spôsobuje, že vzplanie a uvoľní do okolia naraz mohutné zhluky častíc. Keď tieto zhluky putujú ďalej do vesmíru, môžu sa spojiť a vytvoriť obrovskú vlnu plazmy, ktorú tlačí magnetické pole Slnka. Presne takáto vlna prešla okrajovou časťou heliosféry v roku 2012, keď sa v nej nachádzala sonda Voyager 2. Vlna spôsobila, že množstvo kozmického žiarenia dočasne ubudlo, čo sonda zachytila. O štyri mesiace neskôr podobný úkaz zachytila aj sonda Voyager 1, ktorá sa už nachádzala v medzihviezdnom priestore. Každá sonda zaznamenala iný úbytok kozmického žiarenia. Pri prechode vlny cez hranicu sústavy sa teda muselo čosi udiať. Keďže vedci poznali vzdialenosť medzi oboma sondami, spolu s nameranými údajmi určili hodnotu tlaku na kraji heliosféry na približne 267 biliardtín pascalu. Aj keď ide o absolútne nepatrný zlomok atmosférického tlaku na Zemi, vedcov hodnota prekvapila, pretože čakali oveľa nižšiu. "Znamená to, že k tlaku prispieva aj čosi, o čom sme ešte neuvažovali," ozrejmil pre web NASA astronóm a hlavný autor štúdie Jamie Rankin z Princetonskej univerzity. DOI: 10.3847/1538-4357/ab3d9d


Kotlebovci menia názov druhej strany na Pevnosť Slovensko

Heslo sa spája s vystúpením z Európskej únie a tiež s víziou sebestačného štátu.

BRATISLAVA. Druhá strana kotlebovcov s názvom Ľudová strana mení názov. Podľa údajov ministerstva vnútra v registri politických strán sa od štvrtka minulého týždňa volá Ľudová strana Pevnosť Slovensko. Zmenu názvu si všimol Denník N. Ide o druhú stranu ľudí z Ľudovej strany Naše Slovensko, na čele ktorej je Marian Kotleba. Členom záložnej partaje je napríklad poslanec kotlebovcov Martin Beluský, ktorý je aj štatutárom, a to spoločne s ďalším členom ĽSNS Rastislavom Kyselom, ktorý sa do parlamentu nedostal. O strane sa v prípade kotlebovcov hovorí ako o záložnej pre prípad, že Najvyšší súd vyhovie žiadosti generálneho prokurátora Jaromíra Čižnára na zrušenie ĽSNS. V takom prípade by si ľudia okolo Kotlebu nemuseli zakladať nový politický subjekt, ale iba by prešli do existujúceho. Názov Pevnosť Slovensko kotlebovci spomínali už v minulosti. Podobné spojenie používal v minulosti Adolf Hitler v nacistickom Nemecku, keď hovoril o Pevnosti Európa a pláne na opevnenie Európy. Takúto stranu avizovali už po teroristických útokoch v Berlíne a spojenie spomínali aj vo svojich straníckych novinách. Spájajú ho s vystúpením z Európskej únie a predstavami o sebestačnom štáte. Plán využiť záložnú stranu po prípadnom zrušení ĽSNS však môže kotlebovcom prekaziť SNS. Tá totiž pripravuje novelu zákona, ktorá by vyžadovala napríklad minimálny počet členov strany na 500 ľudí a možnosťou je tiež stopnutie pôsobenia ľudí zo zakázanej strany.


Vyhliadková veža na Devínskej Kobyle má byť realitou ešte tento rok

BRATISLAVA. Novej vyhliadkovej veže na bratislavskej Devínskej Kobyle by sa mohli Bratislavčania a návštevníci hlavného mesta dočkať ešte tento rok. Mestská časť Devín, ako príslušný stavebný úrad, začala koncom mája stavebné konanie. Výstavba by sa podľa predbežných odhadov mohla začať budúci mesiac. "Vzhľadom na zložité dokladovanie veľkého počtu dokumentácie a vyjadrení sa celý proces natiahol. Je však pravdepodobné, že 1. júla začneme so samotnou výstavbou," uviedol pre TASR devínskonovoveský starosta Dárius Krajčír. Pôvodne sa totiž malo začať s výstavbou v auguste minulého roka, neskôr sa ako termín sprístupnenia novej vyhliadky spomínala prvá polovica tohto roka. Trvanie výstavby sa odhaduje na zhruba dva mesiace. Vyhliadka v areáli bývalej raketovej základne by mala byť vysoká 21 metrov, teda zhruba ako sedemposchodová budova. Tvoriť ju bude sedem vyhliadok, tie najkrajšie majú ponúkať najvyššie poschodia. Návštevníkom by mala ponúkať výhľady na Alpy či Viedeň, v prípade dobrého počasia až na Zobor v Nitre. Dostupná by mala byť peším aj cyklistom. Má to byť verejne prístupná atrakcia, samospráva vstupné neplánuje vyberať. Budú tam však výstražné tabuľky, ktoré budú upozorňovať na to, že napríklad v zime bude na vyhliadku vstup zakázaný.


Ruská centrálna banka nečakane znížila úrok, pri rope je pesimistická

Centrálna banka však nezmenila svoj konzervatívny pohľad na ceny ropy.

MOSKVA. Ruská centrálna banka na svojom zasadnutí nečakane znížila hlavnú úrokovú sadzbu o štvrť percentuálneho bodu na 9,75 percenta. Úrok je tak na zhruba rovnakej úrovni ako v roku 2014. Centrálna banka tiež naznačila, že vďaka priaznivému vývoju inflácie by ďalšie znižovanie úrokov mohlo pokračovať. Väčšina analytikov podľa agentúry Reuters očakávala, že banka úroky meniť nebude. Banka poukázala na to, že inflácia sa teraz znižuje rýchlejšie, než sa čakalo. Podľa odhadov by mala klesať aj naďalej, zatiaľ čo ekonomická aktivita sa zotavuje. Mierne sa znížili aj inflačné riziká, aj keď stále zostávajú vysoké. Centrálna banka dodala, že zváži ďalšie zníženie sadzieb, pretože v marci inflácia klesla na postsovietske minimum 4,3 percenta. Cieľom banky je inflácia okolo štyroch percent. "Centrálna banka zhodnotí ďalšiu dynamiku inflácie a ekonomiky, a pripúšťa tiež možnosť pozvoľného zníženie hlavnej úrokovej sadzby v druhom a treťom štvrťroku tohto roka," uvádza sa v oznámení ruskej menovej autority. Centrálna banka mierne zlepšila aj výhľad ekonomiky. Hrubý domáci produkt (HDP) sa má podľa nového odhadu v tomto roku zvýšiť o jedno až 1,5 percenta, zatiaľ čo v predchádzajúcej prognóze banka počítala s rastom o menej ako jedno percento. Centrálna banka však nezmenila svoj konzervatívny pohľad na ceny ropy, hlavnej vývoznej položky Ruska. Predpokladá, že do konca roka ceny klesnú na 40 dolárov za barel.


Parízek poukázal na dôležitosť efektívnej spolupráce v rámci OBSE

Vo Viedni na koná dvojdňové podujatíe OBSE na tému Efektívny multilateralizmus.

BRATISLAVA. Efektívny multilateralizmus je účinným nástrojom na riešenie nadnárodných výziev. V stanovisku, ktoré zaslal tlačový odbor ministerstva zahraničia, to uviedol štátny tajomník Ministerstva zahraničných vecí a európskych záležitostí SR (MZVaEZ) Lukáš Parízek. Štátny tajomník to povedal v pondelok vo viedenskom paláci Hofburg pri príležitostí slávnostného otvorenia dvojdňového podujatia Organizácie pre bezpečnosť a spoluprácu v Európe (OBSE) na tému Efektívny multilateralizmus. Práve ten je, popri prevencii a zmierňovaní následkov konfliktov a bezpečnej budúcnosti, súčasťou troch hlavných programových priorít tohtoročného slovenského predsedníctva v OBSE. „Slovenské predsedníctvo v OBSE uprednostňuje účinný multilateralizmus pri riešení globálnych výziev, akými sú klimatické zmeny, chudoba, hlad či rastúca nerovnosť. Týmto výzvam nemôže čeliť žiadna krajina samostatne. Slovensko sa tiež usiluje priblížiť OBSE ľuďom s cieľom preukázať význam organizácie pre ich každodenný život. Som presvedčený, že len prostredníctvom efektívneho multilateralizmu môžeme zlepšiť bezpečnosť a ochranu našich občanov a spoločne tak prispieť k skvalitneniu ich života,“ uviedol Parízek. Diskusia v Hofburgu bola zameraná aj na výzvy súčasného dynamicky sa meniaceho medzinárodného prostredia. Účastníci definovali osvedčené postupy pre účinnejšiu a viac inkluzívnu spoluprácu medzinárodných organizácií, regionálnych organizácií a občianskej spoločnosti, ktoré umožňujú lepšie napĺňanie záväzkov účastníckych štátov OBSE v oblasti ľudských práv. Schôdzka je v poradí druhým podujatím v ľudsko-právnej dimenzii práce OBSE. Prvé sa uskutočnilo začiatkom apríla tohto roku a jeho témou bola problematika tolerancie a nediskriminácie s dôrazom na slobodu náboženského vyznania alebo viery. Tretie je naplánované na jeseň tohto roka.


Sudca, ktorý rieši amnestie, dostane kvôli sporu voľnejší režim

Dva prípady týkajúce sa zavlečenia prezidentovho syna súd spojil do jedného. Spisy súvisiace s kauzou majú tisíce strán.

BRATISLAVA. Bratislavský sudca Karol Posluch, ktorý bude rozhodovať o kauze zavlečenia Michala Kováča ml., dostane voľnejší režim. Od konca júna už nedostáva nové spory na riešenie, aby mu na kauzy obnovené po zrušení Mečiarových amnestií ostalo viac času. Ide totiž o niekoľkotisícové spisy, ktoré si musí naštudovať. "Sudca Karol Posluch, popri práci na ostatných doteraz pridelených trestných veciach, bude teda v nasledujúcich týždňoch a mesiacoch pokračovať v oboznamovaní sa a naštudovávaní rozsiahleho spisového materiálu týchto trestných vecí," povedal hovorca bratislavského krajského súdu Pavol Adamčiak. Dodal, že o ďalšom postupe v kauzách tak Posluch rozhodne až po tom, čo si všetky materiály dôkladne prejde. Voľnejší režim povolil Posluchovi predseda Okresného súdu Bratislava III David Lindtner. Ten v nedávnom rozhovore pre SME avizoval, že práve na sudcovi riešiacom kauzy súvisiace so zavlečením bude, či otvorí hlavné pojednávanie alebo prípady vráti na dovyšetrenie. "Sudca môže vec zastaviť, vrátiť do prípravného konania alebo prerušiť za účelom otázky na súd do Luxemburgu," povedal Lindtner s tým, že možnosťou je aj posúdenie medzinárodnými súdmi, či je vôbec takýto proces v poriadku. Sudca Posluch bude rozhodovať nielen o samotnom zavlečení prezidentovho syna, v rámci ktorého je obvinených trinásť ľudí. Riešiť bude aj druhý spor týkajúci sa dodávky mercedes, ktorá bola použitá pri únose. Ide o prípad, v ktorom bol bývalý šéf SIS Ivan Lexa obvinený z toho, že dal nezákonne zlikvidovať dodávku, ktorú tajná služba podľa výsledkov vyšetrovania použila na sledovanie Kováča ml. pred únosom. Aj keď spor týkajúci sa dodávky pôvodne dostal iný sudca, a to Roman Fitt, ten v júni rozhodol o spojení oboch prípadov, čo znamená, že sa o kauzách bude rozhodovať naraz. Spojené prípady však už dostal na stôl Posluchov senát. Vzhľadom na závažnosť prípadu by sudca mohol požiadať aj o ochranku. Či trak spravil, ministerstvo vnútra povedať nechce z takticko-bezpečnostných dôvodov. "Vo všeobecnosti je možné povedať, že ak príde na ministerstvo vnútra žiadosť o poskytnutie ochrany, vždy ju zvážime a zaoberáme sa ňou," povedala. Medzi trinástimi ľuďmi obvinenými v prípade zavlečenie sú okrem Lexu najmä ďalší bývalí príslušníci tajnej služby či expolicajti. Expremiér Vladimír Mečiar medzi nimi však nie je. Jeho prípadné stíhanie je však stále otvorené. Ak by totiž prípad vrátili na dovyšetrenie, počet obvinených by sa ešte mohol rozšíriť. Mečiarovi v súčasnosti hrozí aj ďalšie stíhanie, a to za samotné vydanie sporných amnestií. Úastavný súd totiž v nedávno zverejnenom náleze k ich zrušeniu okrem iného konštatoval, že expolitik týmto krokom zneužil svoje právomoci. Bol totiž dočase zastupujúcim prezidentom za Michala Kováča, a teda v tom čase mal uplatňovať svoje právomoci vyplývajúce z dočasnej funkcie len zdržanlivo, poukázal súd. Generálny prokurátor preto nariadil preskúmať možnosť, či by Mečiar nemal byť stíhaný. Advokáti sa však už vopred zhodujú na tom, že prokuratúra už konať nebude môcť, keďže skutok je po devätnástich rokoch už premlčaný. Jednoznačné to však v tomto prípade nie je, hovorí prodekan Právnickej fakulty Univerzity Komenského v Bratislave Tomáš Strémy. Lehoty na premlčanie sú totiž rôzne, a to podľa presnej kvalifikácie skutku, vraví. Zákon ráta s premlčaním po troch, piatich, desiatich, ale aj dvadsiatich rokoch. Na druhej strane sa do premlčacej lehoty nemôže započítavať čas, počas ktorého páchateľa nebolo možné postaviť pred súd pre zákonnú prekážku, povedal Strémy.


Taliban zaútočil na letisko v Kábule. Chcel zabiť ministra obrany USA

Letisko zasiahlo vyše dvadsať rakiet alebo mínometných granátov.

KÁBUL. Najmenej šesť mínometných granátov zasiahlo medzinárodné letisko v afganskej metropole Kábul, do ktorej pricestovali na neohlásenú návštevu generálny tajomník NATO Jens Stoltenberg a minister obrany Spojených štátov James Mattis. Podľa vyjadrenia hovorcu afganského ministerstva vnútra Nadžíba Dániša, ktoré priniesla agentúra AP, neboli v súvislosti s týmto útokom hlásené nijaké obete na životoch alebo zranenia. K zodpovednosti za ostreľovanie letiska sa prostredníctvom Twitteru prihlásilo militantné hnutie Taliban. Neskôr sa k útoku prihlásila aj organizácia Islamský štát prostredníctvom jej spravodajskej agentúry Amak. Cieľom útoku mala byť vražda Jamesa Mattisa. Riaditeľ letiska Tímúr Šáh Hámidí uviedol, že v dôsledku útoku boli pozastavené všetky lety. Agentúra DPA v súvislosti s týmto incidentom uviedla, že podľa viacerých médií zasiahol priestory letiska vyšší počet rakiet alebo mínometných granátov. Spravodajca stanice CBS News na Twitteri napísal, že počul najmenej 20 výbuchov, zatiaľ čo miestna tlačová agentúra TOLOnews informovala o 20 až 30 zásahoch.


Zavraždili dcéru slávneho šprintéra Tysona Gaya

LEXIGTON. Pätnásťročnú dcéru amerického šprintéra Tysona Gaya Trinity zastrelili v noci zo soboty na nedeľu na parkovisku v americkom štáte Kentucky. Previezli ju do nemocnice, kde však zraneniam podľahla. Smrť mladého dievčaťa potvrdili miestne úrady i Gayov agent Mark Wetmore. Podľa svedkov sa na parkovisku pred reštauráciou strhla prestrelka medzi dvoma vozidlami. Polícia vystopovala jedno z vozidiel a zadržala dve osoby. Tridsaťštyriročný Tyson Gay sa zúčastnil na troch olympijských hrách vrátane augustovej v Riu de Janeiro. Bol súčasťou americkej štafety, ktorá v Londýne 2012 získala striebornú medailu na 4 x 100 metrov. Gay mal neskôr pozitívny dopingový test a medailu mu odobrali. Šprintér je takisto dvojnásobný majster sveta a na 100-metrovej trati si zabehol osobný rekord 9,69 sekundy.


Zverejnili zábery izolovaného kmeňa v amazonskej džungli

Je zaregistrovaných 107 izolovaných kmeňov žijúcich v krajine.

RIO DE JANEIRO.Brazílskym úradom sa podarilo s pomocou drona odfotiť izolovaný kmeň žijúci v juhozápadnej časti štátu Amazonas. Fotografie spravili minulý rok, no zverejnili ich až teraz. Na záberoch je možné vidieť niekoľko ľudí kráčajúcich cez džungľu, pričom jedna osoba má luk a šípy. Kmeň v oblasti Vale do Javari objavili bádatelia. Vládna agentúra FUNAI pre agentúru Associated Press uviedla, že bezmennú komunitu monitorujú už niekoľko rokov, no predtým sa im nepodarilo spraviť žiadne zábery. Agentúra zaregistrovala 107 izolovaných kmeňov žijúcich v krajine. Niektoré z nich už zachytili na kameru, no priamemu kontaktu sa vyhýbajú.


Treba hľadať riešenia, aby sa tieto sektory zachránili, lebo ich ekonomický vývoj je veľmi negatívny.

BRATISLAVA, MODRA. Sektory výroby mlieka a bravčového mäsa sú v kríze. Treba preto hľadať riešenia, aby sa tieto sektory zachránili, lebo ich ekonomický vývoj je veľmi negatívny. Uviedol to dnes na tlačovej konferencii v Modre Milan Semančík, predseda Slovenskej poľnohospodárskej a potravinárskej komory (SPPK), ktorá organizovala od 28. do 30. septembra 62. stretnutie zástupcov poľnohospodárskych komôr krajín V4. "Program (rokovania) sme mali veľmi obsiahly. Dotkli sme sa všetkých bodov, ktoré bolo potrebné prebrať, čo sa týka aktuálnej situácie v agropotravinárskom komplexe. Dlho sme rozprávali o medzinárodných dohodách CETA a TTIP. Zastávame tu stanovisko, že ak nebudeme mať v rukách podrobnú zmluvu CETA, tak navrhujeme, aby bolo poľnohospodárstvo a potravinárstvo vyňaté z tejto medzinárodnej dohody s Kanadou," priblížil Semančík. Podporné opatrenia pre farmárov zo strany Európskej komisie (EK) považujú podľa Semančíka lídri agrokomôr krajín V4 za nedostatočné. "Zhodli sme sa všetci, že balíček EK vo výške 500 miliónov eur, z neho najmä 150 miliónov eur na znižovanie produkcie, bol veľmi šikovne pripravený, hlavne pre silných agrohráčov v EÚ. Tí najprv zvýšili produkciu a potom si takýmto šikovným spôsobom idú rozdeliť prostriedky na zníženie produkcie, čím sa dostanú svojim spôsobom na pôvodnú produkčnú úroveň," podčiarkol. Zástupcovia poľnohospodárskych komôr krajín V4 diskutovali podľa predsedu SPPK aj na tému pôdy, ktorej ochrana pred prevodom do rúk cudzincov má v každej krajine inú legislatívnu podobu. "Výčitky EK na tému poľnohospodárskej pôdy odmietame. Podmienku desaťročného trvalého pobytu v SR vieme nejakým spôsobom zo zákona odstrániť, ale ďalším požiadavkám EK nemienime v zákone vyhovieť," poznamenal. V SR by podľa neho bolo ideálne, keby pôda nebola zadefinovaná ako kapitál. "Sú isté smerovania, aby sme pôdu posunuli do (definície) národného bohatstva, pretože pôda je našim základným výrobným prostriedkom," informoval. "Diskutovali sme aj o závlahovej vode. Dotkli sme sa eurosmernice, ktorá hovorí o spoplatnení závlahovej vody, odovzdali sme si informácie, ako je to v jednotlivých krajinách. Za Slovensko navrhujeme len symbolické spoplatnenie vo výške 0,1 eurocenta za kubický meter (m3). Navrhujeme zároveň stanoviť výšku odberu pre spoplatňovanie, a to na úrovni 50.000 m3, čo je podobný návrh, aký majú naši kolegovia v Maďarsku," povedal. Predmetom rokovania agrolídrov bol podľa neho aj tzv. marketingový fond, s ktorým podľa Semančíka už majú niektoré krajiny, napríklad Poľsko, dlhodobé skúsenosti. "Nakoniec sme sa dohodli, že tento bod si presunieme na ďalšie rokovanie, lebo si vyžaduje viac času na prípravu. V niektorých krajinách sme len na začiatku procesu s vytváraním takéhoto fondu. Je potrebný, lebo ak nebudeme propagovať našu agroprodukciu, tak sa len veľmi ťažko posunieme z miesta," dodal predseda SPPK. Partnermi vo V4 na úrovni agropotravinárskej samosprávy sú Agrárna komora Českej republiky (AK ČR), Maďarská agrárna komora (NAK). Poľsko reprezentuje Národný výbor poľnohospodárskych komôr (KRIR) a SR Slovenská poľnohospodárska a potravinárska komora.


Američania najviac obdivujú Obamu a Clintonovú, uvádza prieskum

Na druhom mieste v kategórii najobdivovanejšej ženy na svete sa umiestnila bývalá prvá dáma Michelle Obamová.

WASHINGTON. Pre Američanov je najobdivovanejším mužom na svete už po desiaty rok bývalý prezident Barack Obama. Za najobľúbenejšiu ženu na svete si už po 16. raz zvolili bývalú ministerku zahraničných vecí a prezidentskú kandidátku Hillary Clintonovú. Vyplýva to z prieskumu Gallupovho inštitútu, zverejneného v stredu. Obamu označilo za najobdivovanejšieho muža na svete 17 percent opýtaných, vlani tak urobilo 22 percent. "Obama vyhral po všetkých osem rokov, keď bol prezidentom, plus v roku 2008, keď bol zvolený. A tento rok po prvý raz ako bývalý prezident," uviedol Gallupov inštitút. Na druhom mieste sa umiestnil prezident Donald Trump so 14 percentami. Vlani získal hlasy 15 percent opýtaných. Na treťom mieste je s tromi percentami pápež František. Clintonovú označilo za najobdivovanejšiu ženu na svete deväť percent Američanov, vlani tak urobilo 12 percent. "Prieskum za rok 2017 priniesol víťazstvo Clintonovej už 16. rok po sebe. Celkovo získala tento titul 22 ráz, viac ráz než ktokoľvek iný. Druhou v poradí je Eleanor Rooseveltová (1884-1962) s 13 víťazstvami," napísal Gallup. Na druhom mieste v kategórii najobdivovanejšej ženy na svete sa umiestnila bývalá prvá dáma Michelle Obamová so siedmimi percentami. Vlani získala hlasy ôsmich percent opýtaných. Na treťom mieste je so štyrmi percentami bývalá americká moderátorka Oprah Winfreyová. Gallupov inštitút ďalej zistil, že štvrtina Američanov nevie uviesť muža a ženu, ktorých najviac obdivujú. Ďalší uvádzajú svojich príbuzných alebo kamarátov.


Slovan nie je jediný kandidát na vyhadzov, KHL chystá špeciálny rebríček

Slovenský zástupca hľadá strategického partnera.

MOSKVA. HC Slovan Bratislava sa stal podľa ruských zdrojov hlavným kandidátom na odchod z Kontinentálnej hokejovej ligy (KHL) po skončení sezóny 2018/2019. Dôvodom má byť presun Alexandra Medvedeva z vedúcich pozícií spoločnosti Gazprom na post prezidenta futbalového klubu Zenit Petrohrad. Bývalý prezident KHL bol doteraz zodpovedný za firmu Gazprom Export, ktorá kontroluje vývoz ruského plynu do Európy a bola v tejto sezóne generálnym partnerom slovenského tímu. Slovan dlhodobo hľadá strategického partnera, ktorý by im pomohol stabilizovať finančnú situáciu v klube. Informoval web allhockey.ru. KHL začiatkom februára oznámila, že akcionári Slovana musia do 31. marca podpísať dohodu s novými sponzormi, ktorí sa budú podieľať na zlepšení ekonomických podmienok klubu a pokryjú aj jeho budúce výdavky. Podľa vyhlásenia prezidenta nadnárodnej súťaže Dmitrija Černyšenka však opustí ligu klub, ktorý skončí posledný v špeciálnom rebríčku KHL. Ten bude zostavený na základe viacerých kritérií, do úvahy sa budú brať športové výsledky, návštevnosť domácich zápasov alebo ekonomické podmienky. Na základe neho sú na tom údajne najhoršie Admiral Vladivostok, Severstaľ Čerepovec alebo Amur Chabarovsk.


Remišová sa pridala ku Kiskovej strane

Remišová vstupuje ku Ki...

Rozhovor

Videorozhovor

Remišová verí, že Kiskova strana prinesie na Slovensko pozitívnu zmenu

BRATISLAVA. Veronika Remišová je ďalšou posilou strany Andreja Kisku Za ľudí. Ten ju dnes predstavil na dnešnej tlačovej konferencii v Bratislave. Remišová minulý týždeň oznámila, že ona ani ďalší štyria poslanci NR SR za OĽaNO už za hnutie nebudú v ďalších voľbách kandidovať. Záujem Kisku, aby sa k nemu Remišová pripojila, bol známy už dlhšie. "Potrebujeme prepracovaný program a kvalitný tím ľudí, ktorí vedia spolupracovať a presadiť potrebné zmeny. Lídrov, ktorí sa nebudú vzájomne hašteriť, ale budú spolupracovať, zamerajú sa na seriózny program a diskusiu s budúcimi partnermi. Potrebujeme konštruktívnu a energickú politiku, s úctou k pravde, s ľuďmi v regiónoch. Preto som sa rozhodla pridať k Andrejovi Kiskovi a tímu špičkových odborníkov v strane Za ľudí. Verím, že táto nová strana prinesie na Slovensko pozitívnu zmenu, po ktorej Slováci tak túžia," povedala Remišová. Andrej Kiska skončil svoj mandát na poste prezidenta 15. júna. Následne 17. júna oficiálne predstavil tím a priority vznikajúcej strany Za ľudí. Pridali sa k nemu napríklad bývalá štátna tajomníčka ministerstva spravodlivosti Mária Kolíková, bývala poslankyňa NR SR a Európskeho parlamentu Jana Žitňanská či bývalý veľvyslanec pri NATO Tomáš Valášek a organizátor zhromaždení Za slušné Slovensko Juraj Šeliga. S Kiskom na vzniku strany spolupracuje aj starosta Spišského Hrhova Vladimír Ledecký, primátor Hlohovca Miroslav Kollár či jeho spolupracovníčka z Prezidentského paláca Vladimíra Marcinková. Kiska svoju stranu definuje ako stredovú. Medzi priority strany bude patriť zdravotníctvo, školstvo, ale aj riešenie korupcie, regionálnych rozdielov či sociálne problémy.


Viete, čím láka fascinujúca Tanzánia?

Prezradíme, prečo si z afrických krajín vybrať práve Tanzániu a kedy je najlepší čas na jej návštevu.

Tanzánia je magickou perlou strednej Afriky. Pobrežie Indického oceánu jej darovalo nádherné piesočné pláže a niekoľko exotických ostrovov. Oveľa známejšia ako pobrežie je ale africká divočina, ktorá je v Tanzánii chránená v 16 národných parkoch a celom rade ďalších rezervácií. Nájdete tu tri z celkom sedem prírodných divov Afriky a naozaj vždy je v Tanzánii čo vidieť a čo robiť. Tieto tri slová azda najviac vystihujú lákadlá, pre ktoré turisti prichádzajú do divočiny Tanzánie. Krajina je rozľahlá a rôznorodá, čo praje veľkému druhovému zloženiu. Práve tu je najväčšia koncentrácia a rôznorodosť v celej Afrike. Môžete tu vidieť levy, leopardy, byvoly, pakone a ďalšie kopytníky, hrochy, slony, žirafy či nosorožce. Národné parky v Tanzánii majú dlhú tradíciu. Najznámejší a najstarší je Národný park Serengeti, ktorý je jedným zo siedmych prírodných divov Afriky. Populárna je aj prírodná rezervácia Ngorongo. Ngorongo je najväčším neporušeným kráterom na svete, ďalší zo siedmych afrických divov sveta. Dno krátera tvoria celé lúky, močiare, jazerá, rieky aj lesy a je domovom najzachovalejšej divočiny na svete. Je aj jedným z posledných útočísk vzácneho nosorožca čierneho. Na safari do Tanzánie sa možno vybrať počas celého roka, najmä do severných parkov. Južné a západné obvodové parky je lepšie navštíviť v období sucha. V období sucha, v mesiacoch jún - október, sa zvieratá pozorujú ľahšie. Hromadne sa totiž sústreďujú okolo napájadiel a zdrojov vody, kde je menej vegetácie. Tiež je pre toto obdobie typická migrácia pakoní. Mnohí turisti oceňujú prevažne slnečné počasie a menej komárov. V noci a ráno je však chladno a je nutné teplé oblečenie. Najznámejšie parky sú dosť preplnené turistami, hlavne Serengeti a Ngorongoro. V období dažďov, od novembra do mája je divočina nádherne zelená. Nie je to hlavná sezóna, preto je turistov menej, čo prináša aj nižšie ceny. Typické sú krátke popoludňajšie zrážky. Silné dažde prichádzajú až počas mesiacov marec - máj. Január a február sú mesiace, kedy môžete pozorovať telenie pakoní v divočine. To je tiež najlepší čas na sledovanie lovu dravcov. V období dažďov ukazuje celú svoju krásu aj vtáctvo Tanzánie. Okrem miestnych druhov sú prítomné aj rôzne sťahovavé druhy. Zo 120 kmeňov miestnych domorodcov sú Masajovia najznámejší. Pôvodne kočovníci dnes žijú v tradičných masajských dedinách v Národnom parku Serengeti a chránenej oblasti Ngorongoro. Masajovia zaujmú tradičnými odevmi, zvykmi a ozdobami. Ale najvýraznejšia je ich výška, ktorou neprestávajú fascinovať. Žijú naozaj tradičným spôsobom života. Nevyužívajú moderné výdobytky ako elektrina, mobil alebo tečúca voda z vodovodu. Ich pracovný deň sa točí okolo dobytka, ktorý je ich hlavným zdrojom potravy. Bohatstvo ale vedia zmerať veľmi presne, a to počtom zvierať ktoré vlastnia a počtom detí. Najväčším kmeňom v Tanzánii sú Sukumovia, ktorí tvoria 16% populácie. Ďalej sú počtom významné kmene Nyamwezi , Chagga a Haya. Každý z nich má populáciu vyššiu ako milión ľudí. Bájne Kilimandžáro je so svojimi tromi sopečnými kužeľmi - Kibo, Mawenzi a Shira spiaca sopka. Svojou výškou 5,895 metrov nad hladinou mora je najvyšším vrchom v Afrike. Samotná hora je súčasťou Národného parku Kilimandžáro. Napriek úctyhodnej výške je vrchol prekvapivo dostupný a môžete ho zdolať za 4 - 5 dní turistiky. Počas výstupu sa prechádza rôznorodou krajinou, od obrábanej poľnohospodárskej oblasti, cez dažďový prales, vresoviská, vysokohorskú púšť až po arktickú krajinu na vrchole. Rekordný výstup na vrchol hory Kilimandžáro trval 5 hodín a 38 minút. Každú cestu môžno spojiť s kilometrami bielych piesočných pláží Tanzánie, lemovaných zelenými lesmi. Priezračné azúrové vody Indického oceánu obmývajú 800 kilometrov takmer nedotknutého pobrežia. K tomu vás môžu zlákať aj ostrovy Zanzibar, Pemba alebo Mafia. Celé pobrežie ako aj svet pod vodou je hotovou pastvou pre všetky zmysly. Vychýrené sú dobré podmienky pre potápanie a šnorchlovanie ku koralovým útesom, za korytnačkami a delfínmi. K najznámejším a najväčším pobrežným letoviskám Tanzánie patrí Dar es Salaam, ktoré je aj adminitstratívnym hlavným mestom Tanzánie. Na plážovú dovolenku je výborný aj ostrov Zanzibar. Tu sú najlepšie plážové letoviská na severe ostrova, kde nie je odliv taký masívny. Či už túžite po krásnom a dobrodružnom safari v Tanzánii, alebo si chcete užiť relax a pohodu na pláži, môžete si pohodlne na jednom mieste vybrať ideálnu last minute dovolenku do Tanzánie tu.


OBJEKTÍVPozrite si, ako sa ohrozený leopard amurský stará o svoje mláďa

Vedci odhadujú, že vo voľnej prírode žije len niekoľko desiatok jedincov.

BRATISLAVA. Vzácny leopard škvrnitý amurský (Panthera pardus orientalis) už nie na pokraji vyhynutia, počas niekoľkých rokov sa jeho počet takmer zdvojnásobil. Kým ešte v roku 2007 sa predpokladalo, že vo voľnej prírode žijú vyše dve desiatky jedincov tohto druhu leoparda, o ďalších osem rokov vedci s využitím fotopascí narátali už takmer 60. Preskúmali tisíce záberov a jedincov určili podľa charakteristických škvŕn. Tento druh leoparda je veľmi vzácny. V minulosti ho ohrozoval lov, pytliactvo, ale aj úbytok jeho prirodzeného prostredia, ktorý spôsobil človek svojou činnosťou, či párenie medzi príbuznými jedincami. Leopard amurský teraz obýva územie s rozlohou vyše päťtisíc metrov štvorcových v Prímorskom kraji na východe Ruska, neďaleko hraníc s Čínou. V divokej prírode je veľmi opatrný a ťažko sa pozoruje. Sú to osamelé zvieratá a cez deň lovia len zriedka. V zajatí žije niekoľko desiatok jedincov, po svete sa nachádzajú aj zoologických záhradách v Pekingu, Minnesote, či v Británii. V Zoo Olomouc sa minulý rok narodilo už v poradí trináste mláďa.


TÝŽDEŇ PETRA SCHUTZAČeský Trump, Kiskovo veto a transvestita v kampani (Schutzov týždeň)

Aj keby nebolo Trumpa do kontrastu, tak to, čo nazvali v SaS programovou konferenciou a v Híde dokonca snemom, je správa o márnosti politiky na Slovensku. Trump Trumpovič Trumpský. Ani zmäkčenie slovníka hneď po voľbe neubralo z trumpizácie svetovej debaty, ktorá beží dvoma hlavnými korytami. 1. Príčiny Trumpa a 2. Budúcnosť s Trumpom. Ani v jednom sa veci neposúvajú. Kým budúcnosť sa dá len vágne a vždy s podmieňovacím spôsobom, príčiny sú hračkou ideologických litánií, v ktorých je Trump iba mostíkom na potvrdzovanie vlastných svetonázorových pozícií (nerovnosť, dieťa globalizácie a strachu z neistoty, zlyhanie elít, éra postfaktická, rasizmus stále živý atď.). Udalosťou je azda vznikajúca zhoda, že americké inštitúcie a globálny trh Trumpa z reťaze ďaleko nepustia. Vrátane bezpečnostnej otázky (NATO), keďže znížené záruky Európy by fackali globálny rast sprava i zľava. (Predstavte si výkon slovenskej ekonomiky v sfére ruského vplyvu. Napríklad 30-percentné clá na automobily.) Čo, v konečnom účtovaní, by stálo USA zrejme viac, než platiť 75 percent rozpočtu NATO... Sedemnásty november. Dianie, žiaľ, predbehla uzávierka, azda o týždeň sa bude k čomu vracať. Veto rokovacieho poriadku. Trend zostreného monitoringu Smer-SNS-Híd zvestoval Kiska činom, ktorý nemal alternatívu. Rozptýlil však obavu, že bude kompenzovať svoje politiky v otázkach, či už vyšetrovania Gorily/Bašternáka, či dalajlámu, či ústavných sudcov atď. práve amnestovaním rokovacieho poriadku („poriadku“). Legitímnosť debaty, že buduje základy prezidentskej strany, nezmenšuje správnosť rozhodnutia. Porota z Oxfordu vyhlásila za slovo roka „post-truth“. Rozhodla sa tak (aj) z dôvodu dvetisícnásobného výskytu výrazu oproti roku 2015, čo je samo osebe šokujúca správa o oneskorenom vnímaní javu „postfaktizmu“. Lepšie neskoro ako nikdy, chcelo by sa zvolať, len nie je jasné, či to nie je už jedno... Zlety Hídu a SaS. Aj keby nebolo Trumpa do kontrastu, tak to, čo nazvali v SaS programovou konferenciou a v Híde dokonca snemom, je správa o márnosti politiky na Slovensku. Svet rotuje na stračej nôžke, Slovensko na nitke Ficovho bypassu a Bugár reční o fonde pre kultúru tej menšiny, ktorá ani nevie, že existujú na internete aj iné domény než hu. Jedinej myšlienky či posunu, ktoré by súviseli so životom, v Modre ani v Nových Zámkoch nebolo. Programová priorita SaS je – áno – odvodový bonus. Akoby od knižky, v ktorej ho Sulík inzeroval a vysvetľoval, neuplynulo sto rokov. Na otázky, ktoré rozhodnú budúcnosť, majú slovenské strany – opozícia, koalícia, všetko jedno – skrátka nos. Kým Fico sa diskrétne bráni slzám dojatia, Orbán a Zeman krochkajú blahom z Trumpa celkom nahlas. Maďar je taký unesený, že na improvizovaný „trumpovský“ summit ministrov zahraničných vecí v Bruseli ani nepustil ministra Szíjártóa s tým, že vzrušenie z Trumpa „je trápne a úbohé“. A Zeman v Prahe sa rovno vyhlásil za „českého Trumpa“, hoci originál je celoživotný abstinent a nefajčiar. Teraz už len zostáva, aby sa Trump vyhlásil za amerického Zemana. Už len preto, že zlé jazyky vidia jediný scenár záchrany USA a sveta, ak Trump začne fajčiť a stane sa z neho pijan... Nepije ani Kaczynski, ale napriek tomu sa podujal exhumovať obete zo Smolenska. Verzia násilného „ukončenia letu“ do Katyne, ktorú po tragédii propagoval, teraz pod vládou PiS „zoficiálnela“, hoci o Putinovi si vieme predstaviť čokoľvek, len to celkom nie, že na zostrelenie lietadla potreboval – ako vraví scenár PiS – konšpirovať s Donaldom Tuskom. Najznámejší transvestita a hviezda bulváru Terry Black oznámil, že predseda Jobbiku má homosexuálnu minulosť. Obrazovú dokumentáciu, že Gábor Vona pestoval stretnutia tretieho druhu, očakáva už týždeň celé Maďarsko s napätým – nielen – dychom. Vona, kade chodí, prisahá na svoju (tradičnú) rodinu, že je celoživotný heterosexuál, pričom nový „stredový“ kurz Jobbiku naznačuje dôvetkom, že keby vraj bol „homo“ (akože nie je), hrdo by verejne priznal farbu. Otázka, kto je dnes najväčším extrémistom v Maďarsku, takto dostáva novú rotáciu. Niet totiž jedinej pochybnosti, že Fidesz stojí za kampaňou s Blackom. Ktorému – aká zhoda okolností! – napadlo pomôcť Vonovi s „coming outom“ akurát dva dni po neschválení ústavných zmien o migrácii. (Fideszu chýbali dva hlasy, Jobbik nepodporil.) Keďže o chlebodarcovi len najlepšie, k stomiliónovej nemocnici v Bratislave (po 30-miliónovej v Michalovciach), do ktorej ohlásil investovať, sa žiada dopovedať, že rola Penty v zdravotníctve je látka, ktorá by si už raz pýtala aj nepopulistické stanoviská. Dá sa to dokonca aj tak, že na názore na Haščáka a Vazovovu sa nezmení ani čiarka. Vysokú latku výchovy žurnalistov na Slovensku ešte zdvihol prezident Kiska. Udelenie profesúry Hane Pravdovej, ktorá viedla spravodajstvo STV v rokoch 1994 -1998, sa nedá interpretovať inak než komuniké hlavy štátu, že čo si myslí o celej profesii. Zatočiť s Pravdovou ako so sudcami ÚS nemohol, na prezidentskú výhradu svedomia však vždy existuje morálny nárok. Pričom kolega Zeman – z najprízemnejších pohnútok – nevymenuje profesora(ov), ak sa mu nepáči(a), a Česko sa nerúca, ani „impeachment“ nehrozí. Naopak, pozri nižšie... ...skupina poslancov v Prahe navrhuje znovuzavedenie paragrafu „hanobenie prezidenta“. Áno. Idú správnym smerom, a to Smer vo vláde ani nemajú, len Babiša. Pekne vyzeráme. Zabudnite na internet, o hlúpnutie národa sa stará aj dramaturgia kultúrneho života. Snowdena od komunistu Olivera Stona, ktorý patrí k extrémnej ľavici ešte aj v Hollywoode! – premiérujú kiná takmer presne na 17. novembra. To je zásah, hodnoty diela zobrazuje najlepšie recenzia rovno od hovorcu Kremľa: „Brilantný scenár a filmová top kvalita, ktorú by mal vidieť každý, kto chce vedieť, ako to so Snowdenom naozaj bolo.“ Áno. Keby Snowden nebol dosť, divadlo Aréna – zrejme v rámci rovnováhy medzi krajnou ľavicou a krajnou pravicou – uvádza Podvolenie. Halucinácia Michela Houllebecqa o islamizácii (!!!) Francúzska v r. 2022 s absurdnou zápletkou, že prezidentské voľby vyhrá moslim a zavedie islamské poriadky, ktoré prijme sekulárna väčšina (!!!), je taká hlúposť, že nápad to inscenovať sa mohol zrodiť iba na Slovensku. Vrchol je filozofovanie tvorcov, akože napríklad „hra Podvolenie je príbeh o tom, ako sa stávame súčasťou sveta, s ktorým nesúhlasíme“. Nie. Podvolenie je príbehom, ako sa národy nechajú ohlupovať fikciami pomätených beletristov, ktoré sú bez akejkoľvek racionálnej súvislosti so životom. Trebárs aj v krajine, kde práve zakazujú jednu mešitu za druhou a za prezidenta si o chvíľu zvolia ak nie moslima Sarkozyho, tak moslima Fillona, eventuálne moslima Juppého. Slovan je bez peňazí, treba skočiť za Putinom Jeden Donald stačí.   Tento text ste mohli čítať vďaka tomu, že platíte za obsah. Vážime si to.


DOBRÉ RÁNODobré ráno: Ráno sa zobudíte a máte zarobené, nemusíte pohnúť prstom

Stačilo by Slovákom 200 eur, aby boli šťastní?

Predstavte si, že sa ráno zobudíte a nemusíte celý deň pohnúť ani prstom. Robíte si čo chcete, športujete, chodíte po koncertoch alebo len tak vegetujete. Potom na konci mesiaca za túto svoju aktivitu dostanete od štátu viac ako 500 eur. Pre 2000 vyvolených šťastlivcov sa takýto život stal vo Fínsku na dva roky realitou. Tamojšia vláda experimentovala s opatrením, ktoré sa nazýva základný príjem. Slúžiť má na prekonanie sociálnych nerovností tak, aby každý občan mohol robiť, čo len bude chcieť. O základnom príjme sa s Michaelou Štalmach Kušnírovou rozprával Peter Kapitán. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Vo štvrtok sa v rekreačnom zariadení Kancelárie Národnej rady Slovenskej republiky v Častej – Papierničke bude konať narýchlo zvolaný snem Smeru. Preberať sa na ňom bude zmena stanov strany, malo by sa zrušiť užšie predsedníctvo a zúžiť počet členov predsedníctva ako takého. Slovensko sa po vražde Jána Kuciaka prepadlo v rebríčku slobody tlače zo 17. na 27. miesto. Správa organizácie Reportéri bez hraníc u nás kritizuje aj to, že na Slovensku neexistuje organizácia, ktorá by práva novinárov chránila a žurnalisti sú tak terčom zastrašovania a je na nich vyvíjaný tlak. Sedem rokov za mrežami by mal stráviť obchodník so zbraňami z východného Slovenska. Spolu so svojím komplicom nakupoval expanzné samopaly typu Škorpión a prerábala ich na funkčné. Polícia dvojicu usvedčila na základe toho, že jedenásť samopalov predala policajnému agentovi. Ceny bytov medziročne na Slovensku opäť vzrástli, zaujímavé však je, že rýchlejšie rastú v regiónoch. Napríklad v Banskej Bystrici za rok priemerná cena trojizbového bytu narástla až o 18 tisíc eur. Odborníci hovoria, že ceny nehnuteľností by mali rásť aj naďalej. Slovenský tenista Martin Kližan na turnaji ATP v Barcelone porazil v troch setoch niekdajšiu svetovú jednotku Novaka Djokoviča a postúpil do osemfinále. Okrem neho sa medzi najlepších šestnásť hráčov na turnaji dostal aj ďalší Slovák, Jozef Kovalík. Dostupné na službe Spotify Pre Android: RSS | SoundCloud | Stitcher | Pocket Casts | TuneIn | Podbean Ak máte iPhone (presmeruje vás do aplikácie): Apple podcasty  Amazon Echo (Alexa) - návod >>  | Google Home - návod >>  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Slovne zaútočil na rozhodcov. Mourinho dostal pokutu a dištanc

Portugalčan nebude sedieť na lavičke Manchestru United vo víkendovom zápase na ihrisku Swansea City.

LONDÝN. Dva slovné výpady voči rozhodcom vyšli portugalského trénera v službách Manchestru United Josého Mourinha (53) na 58-tisíc libier a jednozápasový dištanc. Mourinho nepovedie svoje mužstvo z lavičky v nedeľňajšom súboji jedenásteho kola Premier Leaue na trávniku Swansea City. Úhrnný trest od anglickej Futbalovej asociácie (FA) pochádza z dvoch od seba sa líšiacich prípadov nevhodného správania voči arbitrom. Zákaz činnosti na jeden zápas plus pokutu osemtisíc libier si Portugalčan vyslúžil za slovný útok na Marka Clattenburga v ligovom stretnutí proti Burnley (0:0), keď mu adresoval niekoľko štipľavých poznámok v polčasovej prestávke počas odchodu z ihriska do šatní v blízkosti spojovacieho tunela. Rozhodcom bol následne vykázaný do hľadiska. Ďalších 50-tisíc libier vezme Mourinhovi z účtu výstup voči Anthonymu Taylorovi pred šlágrom Premier League, v ktorom sa stretli United s FC Liverpool. Mourinho vtedy verejne vyslovil otázku, či bude pre Taylora náročné podať kvalitný výkon, keďže žije v Manchestri v blízkosti Old Traffordu. Stretnutie sa napokon skončilo bezgólovou remízou. Ľudia sa menia, ale ja by som chcel ešte raz vidieť uvoľneného Mourinha s jeho dobrými vlastnosťami a nie ukrivdeného muža. Neviem, čo sa mu stalo, že sa tak zmenil. Vo svojej obhajobe Mourinho uznal, že svojím vystupovaním voči rozhodcom porušil predpisy FA, ale poprel, že by zámerne chcel zdiskreditovať či znevážiť samotnú hru. Napriek tomu nezávislá regulačná komisia FA našla v jeho správaní "nežiadúci element, ktorý sa stal predmetom uloženého trestu". Zároveň dostal Portugalčan varovanie, že v prípade pokračujúcich výpadov voči rozhodcom môže v budúcnosti rátať s ďalšími postihmi. "Mourinho pripustil, že použil nevhodné, resp. urážlivé slová voči arbitrom, a akceptoval túto štandardnú formu trestu," tvrdí na svojom portáli BBC. Mourinho a rozhodcovia nie je žiadna nová téma. Od jeho návratu do najvyššej anglickej súťaže sa jeho menom zaoberala disciplinárna komisia FA ešte v minimálne ďalších dvoch prípadoch. V novembri 2015 dostal pokutu 40-tisíc libier a zákaz vstupu na lavičku na jeden zápas za to, že počas polčasovej prestávky zašiel priamo za rozhodcom Jonom Mossom do jeho šatne, aby mu adresoval svoje výčitky. O ďalších 50-tisíc libier prišiel v októbri 2015 za svoje slová, že "rozhodcovia sa v súboji proti Southamptonu (1:3) báli odpískať pokutový kop v prospech jeho tímu" a dlhodobo poškodzujú jeho mužstvo. Mourinho bol v tom čase trénerom londýnskeho klubu Chelsea. "Mourinho bol iný človek, keď prišiel po prvý raz do Anglicka. Teraz mu chýbajú iskra a šarm, ktoré ho vtedy sprevádzali. Ľudia sa menia, ale ja by som chcel ešte raz vidieť uvoľneného Mourinha s jeho dobrými vlastnosťami a nie ukrivdeného muža. Neviem, čo sa mu stalo, že sa tak zmenil," uviedol bývalý kapitán írskej reprezentácie Andy Townsend pre BBC Radio 5.


Diaľnicu medzi Bratislavou a Trnavou dočasne zúžia na dva pruhy

Dôvodom uzávery je realizácia tretej etapy prestavby dočasného dopravného značenia.

BRATISLAVA. Doprava na diaľnici D1 medzi Bratislavou a Trnavou bude od pondelka dočasne obmedzená na dva pruhy. Informovala o tom bratislavská krajská policajná hovorkyňa Lucia Mihalíková. Dôvodom uzávery je realizácia tretej etapy prestavby dočasného dopravného značenia na výstavbu križovatky Triblavina. Obmedzenia majú trvať do 8. marca. Polícia žiada vodičov, aby pri prejazde uvedenými úsekmi zvýšili svoju pozornosť, riadili sa príslušným dopravným značením, prípadne na prejazd využili podľa možnosti iné trasy.


CIA má novú šéfku, Gina Haspelová zložila prísahu

Nástupkyňa Mikea Pompea pracuje v tajnej službe už 33 rokov.

WASHINGTON. Gina Haspelová zložila v pondelok prísahu ako riaditeľka americkej Ústrednej spravodajskej služby (CIA). Nominantka prezidenta USA Donalda Trumpa je prvou ženou na tomto poste. Slávnostnej prísahy v sídle CIA v Langley, štát Virgínia, sa zúčastnil aj Trump, podľa ktorého je Haspelová mimoriadnym človekom - niekým, kto slúžil tejto agentúre "s výnimočnou šikovnosťou a oddanosťou 30 rokov". Vyhlásil, že "v tejto krajine nie je nikto lepšie kvalifikovaný" pre tento úrad ako ona. Dodal, že nová riaditeľka "nikdy neustúpi" pri obrane Ameriky. Trump tiež pochválil zamestnancov CIA a označil ich za "najelitnejších spravodajských profesionálov na planéte". Haspelová podľa agentúry AP povedala, že chce vyslať viac dôstojníkov do terénu, bude sa usilovať zlepšiť ich jazykovú zdatnosť a posilniť vzťahy CIA so spravodajskými agentúrami v partnerských štátoch. Minulý týždeň 61-ročnú Haspelovú schválil Senát. Hlasovala za ňu väčšina republikánov a šiesti demokrati. Dvaja republikáni hlasovali proti. Stočlenný Senát ju odobril pomerom hlasov 54-45 a išlo o najtesnejšie hlasovanie o kandidátovi na túto funkciu za posledných takmer 70 rokov. Nástupkyňa Mikea Pompea, ktorý sa stal ministrom zahraničných vecí, pracuje v tajnej službe už 33 rokov. V roku 2002 viedla tajnú väznicu CIA v Thajsku a neskôr bola zapojená do prípadu ničenia nahrávok výsluchov zadržiavaných osôb podozrivých z terorizmu, pri ktorých bola použitá metóda známa ako waterboarding (simulované topenie). Jej nominácia znovu vyvolala debatu o drsnom vypočúvacom programe CIA, ktorý sa uplatňoval voči podozrivým teroristom. Haspelová v Kongrese uviedla, že tajná služba nemala používať takéto drsné metódy, a zaviazala sa, že ich už neobnoví.


V Thajsku našli vo vrátenom balíku štyri nevybuchnuté ručné granáty

BANGKOK. Štyri nevybuchnuté ručné granáty typu M67 sa našli v piatok v balíku zaslanom z Bangkoku do susednej provincie. Balík však nezastihol adresáta a vrátil sa nazad do zásielkovej služby. Napísala to agentúra DPA s odvolaním sa na informácie získané od miestnej polície. Granáty mali zablokovanú bezpečnostné poistku a boli pripravené na použitie, uviedol vyšetrovateľ bangkockej polície.Granáty zaslal začiatkom mája neznámy odosielateľ prostredníctvom súkromnej špedičnej služby z Bangkoku do rekreačného mesta Čonburi, približne dve hodiny jazdy autom od thajskej metropoly.Adresáta sa však nepodarilo zastihnúť, a tak sa balík vrátil naspäť do sídla zásielkovej služby, kde ho otvorili. Odosielateľ síce napísal na balík svoje celé meno, adresu však neuviedol. Adresát mal zasa na balíku uvedenú prezývku.Vyšetrovatelia predpokladajú, že v tomto prípade ide o ilegálny obchod so zbraňami.


Očakávaná zostava, spoľahliví Škriniar i Hamšík. Slováci splnili plán

Incident pred

Online prenos

Fotogaléria

Krátky súhrn

Tréneri

Hodnotenie

Mladíci z východu

Anketa

Výsledky

Ohlasy médií

TRNAVA. Keď v závere zápasu ako vystriedaný hráč odchádzal z ihriska, fanúšikovia ho odprevádzali v stoji. Ešte v prvom polčase priložil ruku k čelu a salutoval. Tak ako to zvykne po každom góle v nemeckej Bundeslige. Ondrej Duda otvoril skóre. Pohotovo. Z prvého dotyku a ľavačkou. Bol to jeho piaty gól v 31. zápase v reprezentačnom drese. Druhý gól pridal päť minút pred koncom Albert Rusnák. Zaskočil brankára Pétra Gulásciho strelou ľavačkou. Futbalisti Slovenska v úvodnom zápase kvalifikácie o postup na budúcoročné majstrovstvá Európy zdolali Maďarsko 2:0. Tréner Pavel Hapal nasadil očakávanú zostavu. Bez klasického útočníka, na hrote sa pohyboval práve Duda. Zaujímavo bola zložená defenzíva. Brankár Martin Dúbravka a aj všetci štyria obrancovia vyrástli v akadémii MŠK Žilina. Od začiatku nastúpili až šiesti hráči do 24 rokov. Slováci boli od začiatku aktívnejší, nebezpečnejší. Mali prevahu v držaní lopty. Snažili hrať konštruktívne, niekedy až na hranici rizika. Nebolo všetko ideálne, aj Slováci stratili niekoľkokrát zbytočne loptu. Striedali výborne momenty so slabšími. Plán rozhodne splnili. Celkovo podali solídny a sľubný výkon. V strede obrany debutoval Denis Vavro. Iba dvadsaťjedenročný hráč FC Kodaň nesklamal. Obrana vedená sebavedomým Milanom Škriniarom fungovala spoľahlivo. Výborne začal Peter Pekarík, aktívne sa zapájal do útoku. Svojím výkonom príjemne prekvapil. Za berlínsku Herthu pritom odohral v tejto sezóne iba 120 minút a prenasledovali ho zranenia. Aktívny bol Juraj Kucka, ktorý získal veľa lôpt a spolu so Stanislavom Lobotkom vyvážali loptu. Marek Hamšík si ako dispečer odviedol štandard. Brankár Dúbravka nemal veľa práce, ale v 60. minúte predviedol bravúrny zákrok a podržal tím. Slováci mali viac šancí, ale viaceré sľubné akcie nedotiahli. Aj preto v závere tŕpli. Maďari hrozili najmä po štandardných situáciách. V 82. minúte prekonal brankára Pekarík, ale rozhodca ho pre ofsajd neuznal. Aréna Antona Malatinského v Trnave nebola celkom plná, prišlo viac ako štrnásťtisíc ľudí. Zato sektor pre hostí bol plný. Viac ako dvetisíc Maďarov vytváralo domácu atmosféru a neustále kričali: Ria, ria. Hungaria. Zápas bol označený ako rizikový. V druhom polčase došlo na tribúne ku konfliktom. Museli zasahovať ťažkoodenci. Hlásateľ musel viackrát upozorňovať fanúšikov Maďarska pre použitie pyrotechniky. Slováci pokračujú v kvalifikácii už v nedeľu (o 15.00) na pôde Walesu. Potom hrajú jedenásteho júna na pôde Azerbajdžanu. Najbližší domáci súťažný zápas ich čaká šiesteho septembra proti Chorvátsku. Úradujúcich vicemajstrov sveta by mali privítať už na bratislavskom Tehelnom poli.


Trump sa bez peňazí na múr nechce dohodnúť na financovaní vlády

Historicky najdlhší čiastočný shutdown sa dočasne skončil v piatok.

WASHINGTON. Americký prezident Donald Trump vo štvrtok vyhlásil, že bez vyčlenenia peňazí na múr na hranici s Mexikom nemôže byť žiadna dohoda o ďalšom financovaní federálnych inštitúcií. Historicky najdlhší, 35-dňový čiastočný shutdown sa dočasne skončil v piatok 25. januára - financovanie federálnych inštitúcií je teraz zabezpečené do 15. februára. "Ak nebude múr, nebude to fungovať, ona sa len hrá hry," povedal Trump v Bielom dome s odkazom na predsedníčku Snemovne reprezentantov Nancy Pelosiovú, ktorá odmieta vyčleniť viac finančných prostriedkov na hraničný múr. "Čakám do 15. februára," uviedol Trump podľa agentúry DPA. "Ak nebudú mať múr, nechcem strácať svoj čas tým, čo majú," povedal o tímoch, ktoré v súčasnosti vyjednávajú. Trump už v predvolebnej prezidentskej kampani v roku 2016 vyhlasoval, že v prípade víťazstva vo voľbách bude viesť prísnu prisťahovaleckú politiku, skoncuje s migráciou ľudí z moslimských krajín a výrazne predĺži bariéru na južnej hranici USA, pričom sľuboval, že za ňu zaplatí Mexiko. Záležitosť ilegálnej migrácie je v USA už dlho horúcou témou a pokusy z minulosti vyriešiť ju priniesli iba čiastočné, a často len dočasné, riešenia.


Merkelovej koalícia nenašla riešenie v spore o migrantov

Konzervatívne strany nemeckej vládnej koalície nedospeli k vyriešeniu sporu o azylovej politike.

BERLÍN. Konzervatívne strany nemeckej vládnej koalície nedospeli k vyriešeniu sporu o azylovej politike ani po štyroch hodinách nočných rokovaní. Potrebné sú ďalšie diskusie, povedal v stredu podľa agentúry Reuters poslanec Volker Kauder z Kresťanskodemokratickej únie (CDU) kancelárky Angely Merkelovej. Na otázku, či traja koaliční partneri už vyriešili spor, ktorý ohrozuje Merkelovej vládu, Kauder pre nemeckú televíziu povedal: "Nie, nemožno to očakávať, keďže v nedeľu sa zídu výbory strán". "Je to veľmi vážne - ako sme videli počas rokovaní, toto nie je o niečom malom, je to o niečom ústrednom a závažnom. Musíme sa medzi sebou rozprávať," dodal. Kresťanskosociálna únia Bavorska (CSU), ktorá v súvislosti so sporom o azylovú politiku destabilizovala Merkelovej koalíciu, medzitým podľa agentúry Reuters oznámila, že na budúci týždeň chce zaviesť prísnejšie kontroly migrantov na hraniciach. "Chceme, aby od budúceho týždňa boli migranti z hraníc vrátení v prípade, že sa už zaregistrovali v inej európskej krajine, a preto by mali azylovú procedúru absolvovať tam," povedal šéf parlamentnej frakcie CSU Alexander Dobrindt v stredu pre nemeckú televíziu. CSU podľa neho čaká, či sa Merkelová, ktorá je proti prísnejším kontrolám na hraniciach a požaduje európske riešenie, vráti zo summitu EÚ koncom tohto týždňa s dohodou o utečeneckej politike. Dobrindt podotkol, že časový plán je jasný. "Musíme konať teraz," vyhlásil. Minister vnútra a predseda CSU Horst Seehofer totiž dal kancelárke Merkelovej čas do konca júna, aby našla s partnermi v EÚ riešenia sporu okolo azylovej politiky. V opačnom prípade chce jednostranne nariadiť nevpúšťanie určitých skupín migrantov do Nemecka. Bavorská CSU sa momentálne snaží ukázať tvrdý postoj k migrácii pred blížiacimi sa krajinskými voľbami, ktoré sa budú konať 14. októbra a cieľom CSU v nich bude udržať na čo najnižšej úrovni podporu nacionalistickej, protiprisťahovaleckej strane Alternatíva pre Nemecko (AfD).


Hurikán Dorian mierne zoslabol

Hurikán naďalej predstavuje veľké nebezpečenstvo.

WASHINGTON. Sila hurikánu Dorian, ktorý v nedeľu zasiahol súostrovie Bahamy, sa z piatej kategórie v pondelok znížila na štvrtú. Dorian však naďalej zostáva "extrémne nebezpečným" s rýchlosťou vetra 250 kilometrov za hodinu. Informovalo o tom americké Národné centrum pre hurikány (NHC), píše agentúra AFP. "Hoci predpokladáme postupné oslabovanie, očakáva sa, že aj v nasledujúcich dňoch zostane Dorian silným hurikánom," uviedlo NHC. Hoci Dorian mierne zoslabol, na Bahamách ešte stále vyčíňa ničivý vietor a dážď. Bahamský premiér Hubert Minnis vyhlásil, že rozsah škôd, ktoré Dorian spôsobil, nemá obdobu. "S pohľadom na správy z Abaca (skupina bahamských ostrovov) je devastácia bezprecedentná," napísal Minnis na Twitteri. "Dorian je aj naďalej mimoriadne nebezpečnou búrkou. Aktuálne sa zameriavame na zachraňovanie, obnovu a modlitby," dodal. Senátor ostrova Grand Bahama Kwasi Thompson ľudí varoval, aby zostali doma, a dodal, že vyčíňanie hurikánu bude trvať ešte 10-12 hodín. Podľa jeho slov, ktoré citovala agentúra AP, dostávajú záchranári pre problémy so stúpajúcou hladinou záplavových vôd telefonáty od miestnych obyvateľov. Nateraz sa ale pre zlé počasie nevedia dostať von, aby ľuďom pomohli. Len čo im to počasie umožní, sú pripravení v postihnutých oblastiach zasiahnuť, dodal Thompson.


Po nálete koalície vedenej Američanmi sa otrávili stovky ľudí, tvrdí Damask

V dôsledku vdýchnutia toxických látok malo zahynúť aj veľké množstvo civilistov.

DAMASK. Stovky ľudí zahynuli po vdýchnutí toxických látok, ktoré sa dostali do ovzdušia po nálete Američanmi vedenej koalície na pozície teroristickej organizácie Islamský štát (IS) pri sýrskom meste Dajr az-Zaur. Uvádza to vo štvrtkovom vyhlásení velenie sýrskej armády, z ktorého citovala agentúra SANA. Koalícia označila správu za dezinformáciu, Rusko informáciu preveruje. Vo vyhlásení sýrskej armády sa uvádza, že lietadlá "takzvanej medzinárodnej koalície pod vedením USA" v stredu medzi 17.30 h a 17.50 h podnikli nálet na pozície teroristov IS, na ktorých bolo veľké množstvo zahraničných žoldnierov, v dedine Hatla, východne od mesta Dajr az-Zaur. Po nálete na rozsiahly sklad s veľkým množstvom toxického materiálu sa vytvoril biely mrak, ktorý zožltol, uviedla sýrska armáda. Dodala, že v dôsledku vdýchnutia toxických látok zahynulo aj veľké množstvo civilistov. Hovorca Američanmi vedenej koalície John Dorrian na sociálnej sieti Twitter odmietol, že by koalícia zaútočila pri Dajr az-Zaure. "Nie je to pravda! Je to zámerná dezinformácia... opäť!" napísal Dorrian. Podľa agentúry RIA Novosti ruské ministerstvo obrany oznámilo, že nemá informácie potvrdzujúce správu o úmrtiach. Pre analýzu situácie vyslalo do oblasti údajného útoku bezpilotné lietadlá.


Las Vegas nainštalovalo automaty s ihlami a striekačkami pre závislých

WASHINGTON. Americké mesto Las Vegas v spolupráci s niekoľkými zdravotníckymi organizáciami nainštalovalo do ulíc automaty na injekčné striekačky a ihly pre drogovo závislých. Stalo sa vôbec prvým mestom v USA, ktoré tak urobilo. Las Vegas verí, že tým spomalí šírenie HIV a hepatitídy B a C. Podľa odborníkov môže tento program dokonca aj primať niektorých drogovo závislých k vyhľadaniu pomoci a liečenia. Vďaka automatom majú drogovo závislí prístup k sterilným striekačkám a ihlám a nemusia si požičiavať použité, čo doteraz prispievalo k šíreniu ochorení. V balíčku dostanú aj nádobu na použité striekačky, ktorú môžu hodiť späť do automatu. "Jeden z desiatich ľudí diagnostikovaných na HIV si pichá drogy. Poskytnutie čistých ihiel je osvedčenou metódou na obmedzenie šírenia ochorenia v komunite," uviedol pre televíziu ABC doktor Joe Iser. Prvé automaty mesto inštaluje tento mesiac, ďalšie pribudnú neskôr. Hodnota jedného automatu je 15.000 dolárov a hodnota jedného balíčka desať dolárov. Pre používateľov sú zadarmo. Automaty mesto umiestňuje na vybraných miestach. Jeden je napríklad v budove komunitného poradenského centra, čo umožní používateľom dostať sa do kontaktu s vyškolenými poradcami. "Sme optimistickí a veríme, že to pomôže. Je to ale nový program a chceme si byť istí, že sme pripravení," povedal riaditeľ centra Patric Bozard pre denník Los Angles Times s tým, že jeho zamestnanci absolvovali príslušné školenie. V Spojených štátoch v súčasnosti funguje 228 rôznych programov na poskytovanie striekačiek a ihiel drogovo závislým. Podľa amerického Centra pre kontrolu a prevenciu chorôb napríklad program v New Yorku znížil od roku 1990 do roku 2001 výskyt hepatitídy C medzi drogovo závislými, ktorí užívajú drogy intravenózne, z 80 na 59 percent. Program automatov je však nový a Las Vegas je prvé mesto, ktoré ho zavádza. Doteraz mohli drogovo závislí získať ihly a striekačky v lekárňach, pre mnohých to však bolo psychicky náročné a radšej sa tomu vyhýbali. "Automaty nemajú žiadne predsudky. Nemajú žiadnu osobnosť a nezaujíma ich, ako vyzeráte, keď pred ne predstúpite," uviedol Rick Reich, riaditeľ jednej z organizácií, ktoré sa na projekte podieľajú.


Po dvoch dňoch sneženia v Maďarsku ostáva odrezaných deväť obcí

Dodávky pohonných látok a potravín sú do postihnutých lokalít zabezpečované priebežne.

BUDAPEŠŤ. Po dvoch dňoch sneženia a silného vetra zostáva v Maďarsku odrezaných od sveta ešte deväť obcí. Informoval o tom v piatok šéf Celoštátneho úradu ochrany proti katastrofám Zoltán Góra, podľa ktorého núdzový prístup do uvedených obcí zaisťujú pohotovostné zložky. Dodávky pohonných látok a potravín do postihnutých lokalít sú podľa Góru zabezpečované priebežne, uviedla agentúra MTI. Neprístupné sú obce Galyatető, Mátraháza, Kékestető, Mátraszentlászló, Mátraszentistván, Mátraszentimre, Bükkszentkereszt, Repášska Huta (Répáshuta) a Bagolyirtás, ležiace na severe krajiny v pohorí Matra. Dodávka elektriny bola v dôsledku nepriaznivého počasia prerušená dovedna v 91 obciach siedmich žúp. V súčasnosti je bez elektriny už iba 2080 odberných miest v 20 obciach štyroch žúp, informoval šéf úradu.


SNS spresnila potraviny, ktorých sa nebude týkať desaťpercentná DPH

BRATISLAVA. Strana SNS dnes v pléne NR SR v prvom čítaní o novele zákona o dani z pridanej hodnoty (DPH) spresnila zoznam potravín, ktorých sa nebude týkať plánované zavedenie 10 % DPH. Ide o alkoholické nápoje, čokoládové aj nečokoládové cukrovinky, cukrárenské výrobky, výživové doplnky, aditíva a arómy. Národniari zároveň doplnili, že zoznam potravín, ktorých sa nebude týkať zníženie DPH na 10 %, sa v druhom čítaní bude musieť po koaličnej diskusii ešte rozšíriť. O posunutí novely do druhého čítania sa bude v parlamente hlasovať v utorok. "V SNS sme chceli 10 % daň na potraviny celoplošne, to by však SR stálo schodok v rozpočte 400 mil. eur ročne. Po diskusii v koalícii je zrejmé, že tento návrh zákona bude musieť prejsť v druhom čítaní určitou modifikáciou zoznamu potravín. V SNS však trváme na tom, aby boli pokryté skoro všetky potraviny, pokiaľ to rozpočet a politická situácia na Slovensku čo i len trochu dovolí," uviedla pri prvom čítaní v pléne poslankyňa NR SR za SNS Eva Antošová. "Súčasné zdaňovanie potravín na Slovensku je v porovnaní s ostatnými krajinami EÚ neúmerne vysoké a neprimeraným spôsobom zaťažuje spotrebiteľa, keďže vzhľadom na výšku priemernej mzdy vynaloží významnú časť príjmov práve na potraviny," dodala Antošová.


V otázke migrácie sme sa začali približovať, tvrdí Fico

Lídri sa na poslednom tohtoročnom zasadnutí Európskej rady dohodli na predĺžení sankcií voči Rusku, dohodli sa, že vynaložia väčšie prostriedky na bezpečnosť a obranu a ustúpili Holandsku, aby EÚ mohl

BRATISLAVA/BRUSEL. Slovensku sa počas predsedníctva v Rade Európskej únie (SK PRES) podarilo dosiahnuť niekoľko úspechov v oblasti ekonomiky, jednotného trhu, migrácie a bezpečnosti, ale aj azylovej politiky či ochrany obchodu. Na záver decembrového zasadnutia Európskej rady to vo štvrtok uviedol premiér Robert Fico na spoločnej tlačovej konferencii s predsedom Rady Donaldom Tuskom a predsedom Európskej komisie Jeanom-Claudom Junckerom. Tí sa na margo slovenského predsedníctva vyjadrili kladne a informovali o výsledkoch summitu. V oblasti ekonomiky sa podľa Fica podarilo rozšíriť a zlepšiť Európsky fond na strategické investície. Takisto sa podarilo dosiahnuť dohodu na európskom rozpočte na budúci rok, na revízii viacročného finančného rámca. „Teraz budeme mať viac zdrojov pre mladých ľudí prostredníctvom rôznych iniciatív,“ dodal. Zásadné kroky boli prijaté aj v oblasti jednotného trhu, napríklad konkrétne v oblasti roamingu či geoblockingu. „Práca predsedníctva takisto prispela k energetickej bezpečnosti EÚ a taktiež sme zrýchlili ratifikáciu Parížskej klimatickej dohody,“ pokračoval premiér s tým, že SK PRES vážne pristúpilo k migrácií a bezpečnosti. Európska pohraničná a pobrežná stráž sa stala skutočnosťou, je plne prevádzky schopná. V tomto kontexte zdôraznil aj systematické kontroly na vonkajších hraniciach, ktoré reagujú na hrozbu terorizmu a zahraničných bojovníkov. Slovensko sa podľa Fica venovalo aj oblasti azylovej politiky. „Začali sme s diskusiou o tzv. efektívnej solidarite a našim hlavným cieľom je stanoviť si istý kompromis. Pozície členských štátov sa o čosi zblížili a teraz je tu porozumenie, že treba mať širokospektrálne riešenie,“ povedal Fico s tým, že takisto sa zlepšila aj samotná diskusia o migrácii. Šéf slovenskej vlády priznal, že ide o citlivú tému. „Slovenské predsedníctvo mohlo ostať pasívne, ale to by bolo zrejme najhorším riešením,“ uviedol na margo návrhu, ktorý odmieta Taliansko či Malta, ktorá po nás od nového roka preberie predsedníctvo. Maltskí predstavitelia ale prisľúbili s návrhom ďalej pracovať. Slovenský návrh efektívnej solidarity spočíva v tom, že každá krajina musí pomôcť, ale je na nej, akú pomoc poskytne – či dá viac peňazí, techniky, personálu. Premiér dodal, že slovenské predsedníctvo na základe kolektívneho ducha na rade a s dôležitou podporou Európskej komisie a Európskeho parlamentu naplnilo svoje ciele. Lídri sa na štvrtkovom summite venovali Sýrii, prehovoril k nim aj starosta bombardovaného Aleppa. Šéf Rady Tusk priznal, že „zoči-voči brutalite sýrskeho režimu a jeho podporovateľov Ruska a Iránu nie sme až takí efektívni, ako by sme radi boli“. Tusk informoval, že chcú vykonávať tlak na globálnych hráčov, ktorí sú prítomní v Sýrii, s tým, že použijú všetky dostupné diplomatické kanály. „Cieľ je jasný – okamžité otvorenie humanitárnych koridorov, aby sme umožnili prístup pomoci do Aleppa,“ pokračoval Tusk. Odmietol ale použitie sily. „Prosím prestaňte viniť EÚ, pretože rozhodne členské štáty nie sú dôvodom, pre ktorý sme svedkami zverstiev,“ vyzval Tusk. „Viem, že nie sme dostatočne efektívni, nikto nie je. Viem, kto je dostatočne efektívny, ale teda netýka sa to humanitárnej pomoci, ale skôr bombardovania,“ uviedol Tusk narážajúc na Moskvu. Podľa Tuska premiéri a prezidenti urobili všetko, čo bolo v ich silách, aby zachránili asociačnú dohodu s Ukrajinou, ktorú v právne nezáväznom referende odmietli Holanďania. Tí žiadali dodatočné záruky, že asociačná dohoda negarantuje krajine kandidátsky status. Dohoda je podľa Tuska dôležitá pre dôveryhodnosť EÚ aj geopolitiku. Európski lídri sa dohodli aj na tom, že navýšia aj prostriedky na obranu a bezpečnosť. „Je jasné, že Európa musí spraviť viac pre to, aby splnila svoju medzinárodnú zodpovednosť a ochránila svojich občanov,“ povedal Tusk. Po skončení rokovania dvadsaťosmičky premiéri a prezidenti bez britskej premiérky Theresy May hovorili krátko aj o brexite. Sformovalizovali na ňom procesné kroky a potvrdili princíp, že žiadne negociácie pred aktivovaním článku 50 nebudú. „Európska rada bude mať politickú kontrolu nad celým procesom a Komisia bude zohrávať úlohu negociátora s tým, že na čele bude stáť Michal Barnier ako hlavný negociátor,“ informoval Tusk. Zároveň priznal, že v blízkej budúcnosti by sa mohol konať summit s Tureckom. Lídri sa tiež dohodli na predĺžení sankcií voči Rusku o ďalších šesť mesiacov. Na záver sa Ficovi poďakoval za veľmi úspešné a produktívne predsedníctvo. To ocenil aj Juncker, ktorý ho označil za „majstrovsky zvládnuté“.


Oblasť blízko pobrežia v Ekvádore zasiahlo silné zemetrasenie

QUITO. Zemetrasenie s magnitúdou 6,0 zasiahlo v nedeľu tú istú pobrežnú oblasť na západe Ekvádoru, kde vlani pri silnejších otrasoch zahynuli stovky ľudí. Chvenie aj tentoraz pocítili mnohí Ekvádorčania, podľa vyhlásenia prezidenta Lenína Morena však zatiaľ neprichádzajú nijaké správy o obetiach alebo väčších škodách, informovala agentúra AP. Americká geologická služba USGS, ktorá sleduje seizmickú aktivitu na celom svete, zaznamenala otrasy v Ekvádore o 06.19 h miestneho času (12.19 h SEČ). Miesto ich vzniku sa nachádzalo v približne 25-kilometrovej hĺbke, 19 kilometrov severovýchodne od pobrežného mesta Bahía de Caráquez. Nedeľňajšie zemetrasenie bolo podľa AP cítiť v 12 z 24 provincií Ekvádoru. Tamojšie úrady vyzývali na zachovanie pokoja a ubezpečovali, že nehrozia vlny cunami. Vyjadrili tiež presvedčenie, že Ekvádorčania sú lepšie pripravení na prírodné katastrofy po tom, ako vlani v apríli zasiahli oblasť pri pobreží Tichého oceánu ničivé otrasy s magnitúdou 7,8. O život vtedy prišlo 663 ľudí a takmer 29.000 obyvateľov zostalo bez domova. Podľa vyjadrenia guvernéra pobrežnej provincie Manabí dispečeri pohotovostných zložiek prijali tentoraz len 38 hovorov, pričom volajúci väčšinou požadovali informácie o epicentre a nenahlasovali nijaké škody. Dodal, že prístavy, priehrady a dôležité cesty na území tejto provincie sú po zemetrasení nepoškodené.


Autosalón Paríž: Suzuki ukázalo modernizovaný SX4 S-Cross a európsky Ignis

Výstavný kus Suzuki Ignis prekonáva úspešnú Vitaru v dielenskom spracovaní.

Suzuki ukázalo v Paríži dve novinky. Prvou je modernizovaný SX4 S-Cross. Ten potreboval oživiť aj vzhľadom na nie príliš úspešné predaje. Suzuki sa snaží zaujať prepracovaným dizajnom prednej časti. S-Cross tak dostal agresívnejší vzhľad so zvislými lamelami a chrómovou maskou. Novinkou pod kapotou je dvojica motorov Boosterjet s objemom 1,0 a 1,4 l. Druhou novinkou je Ignis, ktorý už v Japonsku poznajú. Európska verzia sa na cestách objaví začiatkom budúceho roka. Pod kapotou nájdeme motor 1,2 l DualJet aj s mikrohybridným systémom SHVS. K dispozícii bude päťstupňová manuálna prevodovka a tak isto na jej základe postavená automatizovaná prevodovka. Výhodou malého auta je bezpochyby systém pohonu všetkých kolies. Kombinácia malého ľahkého auta a pohonu všetkých kolies sľubuje dobré schopnosti mimo bežných ciest. V minulosti boli autá tohto štýlu obľúbené a dobre slúžili v teréne. Vo vnútri je Ignis jednoduchý, ale v detailoch dobre riešený. Materiálmi neohromí, ale dielenské spracovanie výstavného kusa sa nám zdalo lepšie ako v úspešnej Vitare. zdroj foto: richardhlavna.sk


Požiar pri českej diaľnici lokalizovali, škody sa odhadujú na vyše 50 miliónov

Príčiny požiaru naďalej nie sú známe a objasniť by ich malo až vyšetrovanie za účasti expertov.

PRAHA. Stredočeskí hasiči, ktorým pomáhali aj kolegovia z Jihlavy a Hlučína vybavení ťažkou technikou, pokračovali vo štvrtok v likvidácii požiaru haly na spracovanie pneumatík a ich skládky pri diaľnici D1 v okrese Benešov. Plamene sa už skôr podarilo lokalizovať, informovali české médiá. Z miesta požiaru stúpal hustý čierny dym, ktorý bol viditeľný zďaleka a čiastočne zahalil v oboch smeroch aj diaľnicu D1. Odhadované škody dosahujú viac ako 50 miliónov Kč. Príčiny požiaru, ktorý vypukol v stredu popoludní, naďalej nie sú známe a objasniť by ich malo až vyšetrovanie za účasti expertov.


Danko zmenil rozhodnutie, Matovič nepríde o časť platu

Predseda parlamentu zrušil rozhodnutie, ktorým žiadal kancelára siahnuť Matovičovi na februárový plat.

BRATISLAVA. Líder OĽaNO-NOVA Igor Matovič napokon nepríde o polovicu februárového platu a paušálnych náhrad, čo mal byť trest za dve neospravedlnené absencie v jednom kalendárnom mesiaci. Predseda parlamentu Andrej Danko (SNS) v stredu zmenil svoje rozhodnutie, lebo Matovič podľa neho vzal ospravedlnenku z 1. februára späť. Výsledkom je, že Matovič má z 1. februára neospravedlnenú neúčasť na rokovaní od 09.00 do 11.40 h, nie celý deň, ako to bolo pôvodne. Predseda parlamentu preto zrušil svoje rozhodnutie, ktorým žiadal kancelára Daniela Guspana siahnuť Matovičovi na februárový plat. Predseda OĽaNO-NOVA pre TASR reagoval, že 1. februára dopoludnia mal na pôde parlamentu tlačovú konferenciu, na ktorej sa venoval kauze cien energií. Očakáva preto, že Danko do budúcna neospravedlní každého poslanca, ktorý bude mať počas zasadnutia pléna brífing. "O peniaze mi nikdy nešlo. V ten deň som sa zúčastnil na 27 hlasovaniach. Ale Danko si evidentne myslí, že jeho názor je nad zákonom. Neospravedlnenie časti dňa totiž nemá oporu v Rokovacom poriadku NR SR," reagoval Matovič. Súčasne dodal, že poslanec má uznanú účasť na celom rokovacom dni, ak aspoň raz hlasuje, alebo sa zapíše do prezenčnej listiny, alebo aspoň raz vystúpi v pléne. Mandátový a imunitný výbor NR koncom marca odporučil Matovičovi stiahnuť ospravedlnenku z 1. februára. Líder Obyčajných totiž chýbal len v úvode rokovacieho dňa a na všetkých hlasovaniach sa zúčastnil. Predseda výboru Richard Raši (Smer) v stredu pre TASR zdôraznil, že šéf OĽaNO-NOVA postupoval inak. "Keby urobil, čo mu odporúčal výbor, je všetko vyriešené. Ale on vždy urobí niečo iné, ako sa očakáva. Igor Matovič stiahol ospravedlnenie len z polovice dňa a žiadal ospravedlnenie len od 09.00 do 11.40 h, lebo mal vtedy tlačovku. Podmienka na stratu polovice platu sú ale celé dva dni, teda sankcia by nemala byť," vysvetlil Raši. Danko Matovičovi celodennú ospravedlnenku v marci neuznal a v kombinácii s ďalšou absenciou chcel šéfovi Obyčajných siahnuť na polovicu platu. Matovič sa však obrátil na mandátový výbor a žiadal, aby Danko jeho ospravedlnenku akceptoval. Raši sa domnieva, že Matovič 1. februára ráno nechcel vystúpiť v spoločnosti poslancov ĽSNS, ktorí sa podobne ako on mali ospravedlniť za hanlivé výroky. "Odporučili sme Matovičovi, aby vzal späť žiadosť o svoju neprítomnosť za 1. február. Ak by to urobil, za ten deň by mal byť vykázaný ako prítomný a pokuta by mu nehrozila," vysvetlil ešte koncom marca Raši. Druhú absenciu za február mal Matovič v deň, keď bol zo sály vykázaný pre porušenie nového Rokovacieho poriadku NR. Dve absencie za kalendárny mesiac znamenajú, že poslanec príde o polovicu platu a paušálnych náhrad. Za štyri a viac absencií je sankcia celý plat a paušálne náhrady.


Futbalisti kritizujú svoje vysoké platy: Nežijeme skutočné životy

Žijeme v bubline v porovnaní so zvyškom spoločnosti, ktorá oproti nám zarába smiešne sumy, vraví Mata.

BRATISLAVA. Vyrastal v chudobnej štvrti Berlína, s kariérou začínal v tamojšom klube Hertha. Za rovnaký klub v súčasnosti hráva slovenský futbalista Peter Pekarík. Ghanský útočník Kevin-Prince Boateng priznal, že peniaze, ktoré zarába ako profesionálny futbalista, mu takmer zničili život. „Za dva roky som minul všetky peniaze na autá, hodinky či topánky. Míňal som ich aj v nočných kluboch či reštauráciách s priateľmi, ktorí vlastne ani neboli mojimi priateľmi,“ cituje ho portál Marca. Boateng narážal na obdobie, keď prvý raz opustil Herthu Berlín a postupne pôsobil v Tottenhame, Dortmunde či Portsmouthe. „Pre človeka, akým som ja, ktorý vyrástol v chudobnej štvrti a nemal žiadne peniaze, sú tieto zárobky príliš nebezpečné. Pre mňa to bolo neuveriteľné. Zo dňa na deň som mal veľa peňazí a mohol som si kúpiť čokoľvek,“ pokračoval. „Ľutujem veľa vecí. Keď som bol mladší, netrénoval som tak tvrdo, pretože som sa spoliehal na môj talent. To nebolo správne. V tom čase som sa cítil ako šéf mesta, pretože som mal peniaze a slávu.“ Boateng v roku 2010, krátko pred majstrovstvami sveta vo finále FA Cupu medzi Chelsea a Portsmouthom surovo fauloval Michaela Ballacka. Nemec pre zranenie nemohol cestovať na šampionát. Medzi Boatengových kritikov patril aj jeho nevlastný brat Jerome, ktorý reprezentuje práve Nemecko. S Kevinom-Princom majú rovnakého otca. „Kevin mal pocit, že som sa ho mal zastať a nie hovoriť, že si zaslúžil červenú kartu,“ opisoval Jerome, v súčasnosti hráč Bayernu Mníchov. Pre jeho výrok bratia istý čas spolu ani nekomunikovali. Na spomínanom šampionáte si Kevin-Prince podľa vlastných slov uvedomil, že potrebuje zmeniť štýl svojho života. „Na majstrovstvách sveta 2010 som videl hráčov, ktorí hrali na vyššej úrovni ako ja. Vtedy som začal uvažovať o tom, že sa musím koncentrovať iba na futbal, aby som dosiahol ich level. Rozhodol som sa zmeniť svoje myslenie,“ dodal starší z bratov. Kevin-Prince od tohtoročného leta hráva v španielskom Las Palmas. Po MS 2010 prestúpil do AC Miláno, pôsobil aj v nemeckom Schalke. Príjmy vo futbale zo súčasných futbalistov najviac kritizoval španielsky stredopoliar Juan Mata. V apríli tohto roka pre denník AS priznal, že platy futbalistov sú premrštené. Skutočný život je ten, ktorý žijú moji priatelia. Oni si musia hľadať prácu, vyžiť z podpory v nezamestnanosti či sťahovať sa za prácou. „Žijeme v bubline v porovnaní so zvyškom spoločnosti, ktorá oproti nám zarába smiešne sumy. Je to nepochopiteľné,“ uviedol stredopoliar klubu Manchester United. „V porovnaní s futbalovým svetom zarábam normálne. Ale v porovnaní s 99,9 percenta Španielov či zvyškom sveta zarábam obscénne veľa,“ priznal. Španielov príjem sa momentálne pohybuje okolo 150-tisíc libier týždenne (178-tisíc eur). Vraví, že ak by došlo k obmedzeniu športového biznisu, s radosťou by prijal zníženie svojej mzdy. Podľa neho sú v súčasnosti dôležitejší majitelia klubov ako fanúšikovia, pre ktorých sa futbal hrá. „Skutočný život je ten, ktorý žijú moji priatelia. Oni si musia hľadať prácu, vyžiť z podpory v nezamestnanosti či sťahovať sa za prácou. Takýto je obraz súčasného sveta. Ja žijem v bubline. Môj život futbalistu s tým nemá nič spoločné,“ dodal Mata, majster sveta i Európy.


Šéfom výboru na kontrolu SIS sa stal Grendel, nahradí Lipšica

Ako náhradníka za doterajšieho šéfa navrhol Grendela poslanecký klub OĽaNO-NOVA.

BRATISLAVA. Poslanci Národnej rady Slovenskej republiky v tajnom hlasovaní v stredu zvolili 81 hlasmi za nového predsedu osobitného parlamentného výboru na kontrolu činnosti Slovenskej informačnej služby Gábora Grendela. Ako náhradníka za doterajšieho šéfa Daniela Lipšica ho navrhol poslanecký klub OĽaNO-NOVA. Grendel bol členom tohto výboru aj doteraz. Schôdzu poslanci venovali návrhom noviel zákonov ministerstva financií. Rokovanie desiatej schôdze bude pokračovať až v piatok. Poslanec NR SR Daniel Lipšic (OĽaNO-NOVA) od 30. septembra oficiálne nie je poslancom Národnej rady SR. K takémuto rozhodnutiu dospel po nehode, pri ktorej zrazil 72-ročného chodca a ten na následky zranení zomrel v nemocnici. Nehoda sa stala v pondelok 19. septembra večer v Bratislave.